**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 18 Ιουνίου 2021, ημέρα Παρασκευή και ώρα 11.40΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασιλείου Γιόγιακα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων: «Απλούστευση του πλαισίου άσκησης οικονομικών δραστηριοτήτων αρμοδιότητας Υπουργείων Ανάπτυξης και Επενδύσεων, Υποδομών και Μεταφορών, Υγείας και Τουρισμού, ρυθμίσεις για τις παραγωγικές δραστηριότητες και άλλες διατάξεις για την ενίσχυση της ανάπτυξης» (3η συνεδρίαση).

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων – Άδωνις Γεωργιάδης, καθώς και αρμόδιοι υπηρεσιακοί παράγοντες.

 Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές, κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Δούνια Παναγιώτα (Νόνη), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος - Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Τελιγιορίδου Ολυμπία, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Κομνηνάκα Μαρία, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι, ξεκινάει η 3η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων «Απλούστευση του πλαισίου άσκησης οικονομικών δραστηριοτήτων αρμοδιότητας Υπουργείων Ανάπτυξης και Επενδύσεων, Υποδομών και Μεταφορών, Υγείας και Τουρισμού, ρυθμίσεις για τις παραγωγικές δραστηριότητες και άλλες διατάξεις για την ενίσχυση της ανάπτυξης».

Πριν εισέλθουμε στη συζήτηση επί των άρθρων, προχωρούμε στην ψήφιση επί της αρχής. Ο Εισηγητής της Πλειοψηφίας, ο κ. Ανδριανός, έχει τον λόγο.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Υπέρ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο Εισηγητής της Μειοψηφίας, ο κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας):** Υπέρ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο Ειδικός Αγορητής του ΚΚΕ, ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του ΚΚΕ):** Καταψηφίζουμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο Ειδικός Αγορητής της Ελληνικής Λύσης, ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Επιφυλασσόμεθα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο Ειδικός Αγορητής του ΜέΡΑ25, ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Κι εμείς επιφυλασσόμεθα για την Ολομέλεια.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Συνεπώς, το σχέδιο νόμου του Υπουργείου Ανάπτυξης και Επενδύσεων «Απλούστευση του πλαισίου άσκησης οικονομικών δραστηριοτήτων αρμοδιότητας Υπουργείων Ανάπτυξης και Επενδύσεων, Υποδομών και Μεταφορών, Υγείας και Τουρισμού, ρυθμίσεις για τις παραγωγικές δραστηριότητες και άλλες διατάξεις για την ενίσχυση της ανάπτυξης» γίνεται δεκτό επί της αρχής, κατά πλειοψηφία.

Προχωρούμε, τώρα, με τις τοποθετήσεις των Εισηγητών. Κατά παρέκκλιση, θα δώσουμε τον λόγο στον Εισηγητή της Μειοψηφίας, τον συνάδελφο, τον κ. Σαρακιώτη, ο οποίος έχει μια Επίκαιρη Επερώτηση στην Ολομέλεια και ζήτησε να προηγηθεί.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας):** Σας ευχαριστώ, κύριε Πρόεδρε. Να ευχαριστήσω και τον συνάδελφο, τον κ. Ανδριανό, που είχε την ευγενική καλοσύνη, επειδή έχω μια Επίκαιρη Επερώτηση σε λίγο, στην Αίθουσα της Ολομέλειας, να μου παραχωρήσει τη σειρά του.

 Συζητούμε ένα σχέδιο νόμου, το οποίο δεν θα μπορούσε να βρει κάποιον αντίθετο, εφόσον παραμείνει στον τίτλο και στη γενική κατεύθυνσή του, καθώς αφορά την απλούστευση του πλαισίου άσκησης ενός φάσματος οικονομικών δραστηριοτήτων και, συγκεκριμένα, τις επιχειρήσεις οδικής βοήθειας οχημάτων και τους συνεργάτες οδικής βοήθειας οχημάτων, τις σχολές οδηγών αυτοκινήτων και μοτοσυκλετών και κέντρων θεωρητικής εκπαίδευσης υποψηφίων οδηγών, τις σχολές/κέντρα επαγγελματικής κατάρτισης για τη χορήγηση πιστοποιητικού επαγγελματικής ικανότητας σε οδηγούς οχημάτων μεταφοράς επιβατών και εμπορευμάτων, τα διαιτολογικά γραφεία και πολυδύναμες διαιτολογικές μονάδες, τα εργαστήρια αισθητικής, τα τουριστικά γραφεία, τις τουριστικές επιχειρήσεις οδικών μεταφορών, τις μονάδες ιαματικής θεραπείας, κέντρα ιαματικού τουρισμού και θερμαλισμού και κέντρα θαλασσοθεραπείας και τα ιδιωτικά τουριστικά λεωφορεία δημοσίας χρήσεως.

 Πρόκειται για εύλογες και δρομολογημένες πρωτοβουλίες, οι οποίες, όπως ανέφερα και στη χθεσινή πρώτη ανάγνωση, είναι σε συνέχεια των πρωτοβουλιών της Κυβέρνησης ΣΥΡΙΖΑ και του πρωτοποριακού νόμου 4442/2016, μιας Κυβέρνησης, η οποία, υπό δύσκολες δημοσιονομικά συνθήκες, κατάφερε να προωθήσει τη διαμόρφωση ενός στρατηγικού σχεδιασμού για τη μείωση της γραφειοκρατίας και τη μέγιστη δυνατή απλοποίηση των διαδικασιών έναρξης οικονομικών δραστηριοτήτων.

Μάλιστα, τότε θέσαμε συγκεκριμένα χρονοδιαγράμματα και τεκμηριώσαμε, κατά τον πλέον επιστημονικό τρόπο, τις πρωτοβουλίες μας, στο πλαίσιο μιας μεθοδολογίας γρήγορης, αλλά και, ταυτόχρονα, ήπιας προσαρμογής του νομοθετικού πλαισίου. Η Κυβέρνηση του ΣΥΡΙΖΑ, εκείνη την πολιτική, τη συνέδεσε με μία συντεταγμένη στρατηγική που διαπερνούσε οριζόντια όλα τα Υπουργεία και είχε ως μοναδικό άξονα την υπεράσπιση των συμφερόντων των πολιτών, τη διασφάλιση των δικαιωμάτων του κόσμου της εργασίας και της επιχειρηματικότητας. Γι’ αυτόν τον λόγο, μόλις η κυβέρνηση του Αλέξη Τσίπρα κατάφερε να οδηγήσει τη χώρα εκτός μνημονίων, τον Αύγουστο του 2018, αμέσως μετά ακολούθησαν η επαναφορά των Συλλογικών Συμβάσεων Εργασίας, τις οποίες ξανακατήργησε η Νέα Δημοκρατία μετά τις εκλογές του 2019, όπως και την επεκτασιμότητα, επιμένοντας στους μνημονιακούς ρυθμούς που είχαμε συνηθίσει από την περίοδο 2012-2015, η κατάργηση του επαίσχυντου υποκατώτατου μισθού, τον οποίο εμπνεύστηκε η Κυβέρνηση της Νέας Δημοκρατίας και η αύξηση του κατώτατου, τον οποίο προεκλογικά είχατε υποσχεθεί ότι θα αυξάνατε περαιτέρω.

Όμως, ήδη, και πριν ακόμη ξεσπάσει η πανδημία, ο Υπουργός Οικονομικών μάς επανέφερε στην κανονικότητα της Νέας Δημοκρατίας, λέγοντας ότι δεν θα αυξηθεί, γιατί σας είχε προλάβει η προηγούμενη Κυβέρνηση με την αύξηση κατά 11%, ενώ καθ’ όλη τη διάρκεια της προηγούμενης διακυβέρνησης είχε οργανωθεί και είχε ενισχυθεί το Σώμα Επιθεώρησης Εργασίας με αποτέλεσμα τη μείωση της αδήλωτης εργασίας από το 20% το 2015 στο 7% το 2019.

Τα αναφέρω αυτά, κυρίες και κύριοι συνάδελφοι, γιατί δεν μπορούμε να αντιμετωπίζουμε κανένα νομοσχέδιο αποκομμένο από τη συνολική πολιτική μιας Κυβέρνησης. Είναι εύλογο και λογικό, αν και, δυστυχώς, δεν το συναντούμε στην πολιτική ζωή του τόπου μας τα τελευταία χρόνια, να συνεχίζονται επιτυχημένες προσπάθειες, όπως αυτή του 2016, προσπάθειες, οι οποίες έχουν σκοπό να απλουστεύονται οι διαδικασίες υλοποίησης οικονομικών δραστηριοτήτων και να διευκολύνεται η έναρξη και η λειτουργία των επιχειρήσεων.

Όμως, τι συμβαίνει από εκεί και πέρα; Θα αποδεχθούμε το χάος και την ασυδοσία; Ποιο μέλλον προβλέπεται για τους εργαζομένους ή τις μικρομεσαίες επιχειρήσεις, όταν καταργείται το οκτάωρο και η πενθήμερη εργασία, όταν εγκαταλείπετε τους εργαζομένους έρμαια στην εργοδοτική αυθαιρεσία με ένα, ουσιαστικά, αφοπλισμένο Σώμα Επιθεώρησης Εργασίας, όταν αυξάνετε κατακόρυφα το ετήσιο όριο των υπερωριών στις 150; Στο δικό σας σχέδιο οι επιχειρήσεις θα ανοίγουν με απλουστευμένες διαδικασίες, αλλά, ταυτόχρονα, θα μπορούν να έχουν και φθηνότερες υπερωρίες, μικρότερη ανάγκη για προσλήψεις και, εν τέλει, μειωμένα μισθολογικά κόστη.

Σε ποια, άραγε, ευρύτερη στρατηγική εντάσσεται το παρόν νομοσχέδιο, όταν η περίφημη «επανεκκίνηση της οικονομίας» αφορά ελάχιστους μεγάλους επιχειρηματικούς ομίλους, αλλά και πολυεθνικές εταιρείες, καθώς η συντριπτική πλειοψηφία των επιχειρήσεων αντιμετωπίζει, σήμερα, προβλήματα επιβίωσης; Μόλις χθες στο πλαίσιο της δημοσιοποίησης της Έκθεσης για το πρώτο τρίμηνο του 2011, το Γραφείο Προϋπολογισμού της Βουλής επεσήμανε ότι «επίκειται σωρεία πτωχεύσεων μετά το τέλος των ενισχύσεων», ενώ επιχειρήσεις και νοικοκυριά επιδεικνύουν εμφανή αδυναμία να επανέλθουν στα προηγούμενα επίπεδα εισοδήματος και δεν μπορούν, όπως αναφέρεται, να αποπληρώσουν τις τρέχουσες και τις συσσωρευμένες φορολογικές και ασφαλιστικές υποχρεώσεις τους.

Αυτή, άραγε, είναι η επόμενη μέρα για την ελληνική οικονομία; Αυτό το μέλλον επιφυλάσσετε στους πολίτες; Προφανώς, όπως υπογράμμισα και κατά τη χθεσινή μου τοποθέτηση, επιθυμούμε έναν κρατικό μηχανισμό, σαφώς φιλικότερο προς τον κόσμο του επιχειρείν, αλλά αυτός ο στόχος θα πρέπει να αποκτά νόημα, να έχει ως επίκεντρο και να μεριμνά πρωτίστως για τους εργαζομένους και τις μικρομεσαίες επιχειρήσεις, αλλά και την ελληνική κοινωνία συνολικά.

Το Ταμείο Ανάκαμψης είναι ακόμη ένα δείγμα της παντελούς απουσίας στρατηγικού σχεδίου. Δεσμεύσατε τη χώρα για μία μακρά περίοδο, η οποία υπερβαίνει τη θητεία της Κυβέρνησής σας, χωρίς την παραμικρή διαβούλευση με τα Κόμματα της Αντιπολίτευσης, με τους εκπροσώπους των παραγωγικών φορέων, αλλά και τους ανθρώπους της αυτοδιοίκησης Α΄ και Β΄ βαθμού. Πλέον, βρισκόμαστε ενώπιον του εμφανούς κινδύνου να ξαναζήσουμε ό,τι βιώσαμε τις προηγούμενες δεκαετίες και καταλήξαμε στα μνημόνια ή αυτά που ζήσαμε τις ημέρες της πανδημίας με την κατασπατάληση δημόσιων πόρων σε ημετέρους υπό συνθήκες ελλιπούς διαφάνειας, ελέγχου και λογοδοσίας.

Κατά συνέπεια, τίθενται συγκεκριμένα ερωτήματα, απόλυτα συνδεδεμένα με την ύψιστη ανάγκη σκιαγράφησης ενός συντεταγμένου πλαισίου επίκλησης διαθέσιμων μέσων και επίτευξης συγκεκριμένων στόχων, όσον αφορά στη βέλτιστη αξιοποίηση των πόρων του Ταμείου Ανάκαμψης. Θα υπάρξει έγκαιρη και χρηστή απορρόφηση αυτών των πόρων; Τα εν λόγω κεφάλαια θα κατευθυνθούν προς όσους έχουν, πραγματικά, ανάγκη ή θα δοθούν για μία ακόμη φορά σε εκλεκτούς και ημετέρους; Πώς θα συμβάλλουν αυτοί οι πόροι, ώστε να εξομαλυνθεί η κατάσταση μετά και τη βαθιά ύφεση του 2020, η οποία φαίνεται πως συνεχίζεται. Πώς θα επωφεληθούν οι εργαζόμενοι, αλλά και οι επιχειρήσεις από αυτούς τους πόρους; Ποιους, εν τέλει, θα αφορά αυτή η διαδικασία αξιοποίησης των πόρων του Ταμείου Ανάκαμψης; Θα αγγίξει, για παράδειγμα, τον ελεύθερο επαγγελματία ή τον αυτοαπασχολούμενο ή θα μείνει στον κλειστό κύκλο 5-10 μεγάλων επιχειρηματικών ομίλων, οι οποίοι, ήδη, έχουν ευνοηθεί μέσω και του εργασιακού νομοσχεδίου, αλλά και άλλων νομοθετημάτων της Κυβέρνησης της Νέας Δημοκρατίας;

Βλέπουμε, επί παραδείγματι, ότι για τον ευαίσθητο Τομέα της Έρευνας και της Καινοτομίας προορίζονται μόλις 443 εκατομμύρια ευρώ από τα συνολικά 31 δισεκατομμύρια, όταν γνωρίζουμε άπαντες πολύ καλά ότι ο εν λόγω τομέας συνιστά τον πυρήνα για την καλλιέργεια προϋποθέσεων αύξησης της ανταγωνιστικότητας της οικονομίας.

 Όταν ξέρουμε, επίσης, ότι τα κράτη μέλη της ΕΕ έχουν συμφωνήσει, ήδη, από το 2010 στην κατεύθυνση ποσοστού 3% των κρατικών προϋπολογισμών τους σε τέτοιες δράσεις, δείγμα της προτεραιότητας που δίνεται στον τομέα της έρευνας και της καινοτομίας, ως κύτταρο μεταξύ άλλων και της ανάπτυξης επιχειρηματικών σχημάτων με υψηλά αμειβόμενες θέσεις εργασίας και χρήση τεχνολογιών αιχμής.

Παρ’ όλα αυτά, η Κυβέρνηση της ΝΔ δείχνει απρόθυμη να ενσκήψει πάνω από αυτά τα ζητήματα και περιορίζεται να φέρνει προς ψήφιση νομοσχέδια, τα οποία αντιμετωπίζουν αποσπασματικά τα συνολικά προβλήματα και απαντούν μερικώς στις ευρύτερες προκλήσεις της ελληνικής οικονομίας.

Και το κυριότερο, αυτά, ουσιαστικά, ακυρώνονται από τις κεντρικές νομοθετικές πρωτοβουλίες της. Τη συγκεκριμένη παράμετρο της συνολικής στρατηγικής της Κυβέρνησης θέλησα να θέσω με αφορμή το υπό συζήτηση νομοσχέδιο κατά την διάρκεια της τρίτης συνεδρίασης της Επιτροπής μας. Μια στρατηγική, η οποία, ακριβώς, θα έχει μακρύ χρονικό ορίζοντα και υπερβαίνει το χρόνο ζωής της εκάστοτε Κυβέρνησης. Και προς τούτο οφείλει να είναι αντικείμενο διαβούλευσης και συναίνεσης με παρόντες το σύνολο των πολιτικών κομμάτων και, φυσικά, την κοινωνία.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Σαρακιώτη.

Κύριε Κατρίνη, τι ψηφίζετε επί της αρχής;

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Υπέρ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστώ.

Θα δώσουμε τώρα τον λόγο στον κ. Ανδριανό, Εισηγητή της Πλειοψηφίας.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, καταρχήν, είναι πολύ θετικό ότι και η Αξιωματική Αντιπολίτευση και το ΚΙΝΑΛ είναι υπέρ του νομοσχεδίου επί της αρχής. Και είναι πολύ σημαντικό, επίσης, ότι πριν από λίγο, στην προηγούμενη συνεδρίαση, ακούσαμε τους εκπροσώπους των φορέων να μιλούν και να επισημαίνουν ότι το νομοσχέδιο αυτό κινείται σε θετική κατεύθυνση. Και, βεβαίως, με τις επισημάνσεις που έχουν κάνει, που πιστεύω ότι ο Υπουργός θα λάβει υπόψη, θα βελτιώσουμε ακόμα περισσότερο το νομοθέτημα, που συζητάμε σήμερα.

Κυρίες και κύριοι συνάδελφοι, το παρόν νομοσχέδιο διαρθρώνεται σε τέσσερα μέρη. Το πρώτο μέρος αφορά την απλούστευση του πλαισίου των οικονομικών δραστηριοτήτων. Στο πρώτο κεφάλαιο καθορίζεται ο σκοπός και το αντικείμενο του σχεδίου νόμου. Στη συνέχεια, στα κεφάλαια 2 έως και 9 με τα άρθρα που συμπεριλαμβάνονται σε αυτά, αναπτύσσονται οι αποσαφηνιστικές διατάξεις για κάθε επιμέρους δραστηριότητα με την εξής δομή: Ορίζεται το πεδίο εφαρμογής, η αρμόδια αρχή, το καθεστώς γνωστοποίησης ή έγκρισης, το παράβολο, οι έλεγχοι, οι συνέπειες των παραβάσεων και των κυρώσεων, οι εξουσιοδοτικές μεταβατικές και μη εφαρμοζόμενες διατάξεις, καθώς και η έναρξη ισχύος.

Συγκεκριμένα ανά επιμέρους δραστηριότητα: Για τις επιχειρήσεις Οδικής Βοήθειας και Συνεργατών Βοήθειας Οχημάτων, τις Σχολές Οδηγών Αυτοκινήτων και Μοτοσικλετών και τα Κέντρα Θεωρητικής Εκπαίδευσης Υποψηφίων Οδηγών, αρμόδια αρχή αδειοδότησης ορίζεται η Διεύθυνση Μεταφορών και Επικοινωνιών της οικείας περιφερειακής ενότητας και προβλέπεται η διαδικασία της γνωστοποίησης.

Η ίδια αρχή αδειοδότησης ορίζεται και για τις Σχολές και για τα Κέντρα Επαγγελματικής Κατάρτισης για τη χορήγηση πιστοποιητικού επαγγελματικής ικανότητας σε οδηγούς οχημάτων μεταφοράς επιβατών και εμπορευμάτων, όπου, όμως, προβλέπεται καθεστώς έγκρισης.

Για τα αυτοτελή διαιτολογικά γραφεία, τις πολυδύναμες διαιτολογικές μονάδες, αλλά και τα εργαστήρια αισθητικής, αρμόδια αρχή ορίζεται η Διεύθυνση Δημόσιας Υγείας της οικείας περιφέρειας ή περιφερειακής ενότητας και προβλέπεται καθεστώς γνωστοποίησης.

Για τις μονάδες ιαματικής θεραπείας, τα κέντρα ιαματικού τουρισμού, θερμαλισμού και τα κέντρα θαλασσοθεραπείας, αρμόδια αρχή αδειοδότησης ορίζεται η Ειδική Υπηρεσία Προώθησης και Αδειοδότησης Τουριστικών Επενδύσεων του Υπουργείου Τουρισμού και προβλέπεται καθεστώς γνωστοποίησης.

 Για τα τουριστικά γραφεία και τις τουριστικές επιχειρήσεις οδικών μεταφορών αρμόδια αρχή προσδιορίζεται η οικεία Περιφερειακή Υπηρεσία Τουρισμού και προβλέπεται καθεστώς γνωστοποίησης.

 Επίσης, στο Κεφάλαιο 10 και στα άρθρα, που περιλαμβάνονται σε αυτό, προβλέπεται η απλούστευση της διαδικασία θέσης σε κυκλοφορία τουριστικού λεωφορείου ΔΧ μέσω υπαγωγής της στο καθεστώς της γνωστοποίησης αντί της έγκρισης, η οποία αποτελεί τμήμα της γνωστοποίησης της κύριας δραστηριότητας. Επίσης, επαναπροσδιορίζεται η διαδικασία αντικαταστάτης αδειών κυκλοφορίας ειδικών τουριστικών λεωφορείων δημόσιας χρήσης. Ορίζεται ο χρόνος και οι προϋποθέσεις κυκλοφορίας, απόσυρσης και διαγραφής από το Ειδικό Μητρώο. Εξειδικεύονται και επικαιροποιούνται οι προϋποθέσεις του δικαιώματος αντικατάστασης των οχημάτων και προσδιορίζονται οι προϋποθέσεις ανάκλησης άδειας.

 Το Κεφάλαιο 11 και τα άρθρα, που περιλαμβάνει, αφορούν ειδικότερα ζητήματα αδειοδότησης, όπως η διαθεσιμότητα της γνωστοποίησης ως διοικητικού εγγράφου σε κάθε ενδιαφερόμενο, τις προδιαγραφές εγκατάστασης και λειτουργίας μονάδων αδυνατίσματος και διαιτολογικών μονάδων, τους όρους και τις προϋποθέσεις λειτουργίας εργαστηρίων αισθητικής, τη λειτουργία τουριστικών γραφείων σε φυσική μορφή και αποκλειστικά μέσω διαδικτύου, τις σχετικές εξουσιοδοτήσεις για λειτουργία τουριστικών επιχειρήσεων και ζητήματα εγκαταστάσεων ειδικών τουριστικών υποδομών.

 Το Β΄ Μέρος του νομοσχεδίου αφορά ειδικότερες ρυθμίσεις για την αναπτυξιακή δραστηριότητα.

 Στο Α΄ Κεφάλαιο ρυθμίζεται η αδειοδότηση μεταποιητικών δραστηριοτήτων και δραστηριοτήτων εφοδιαστικής και η ανάπτυξη Επιχειρηματικών Πάρκων. Συμπεριλαμβάνονται τα Επιχειρηματικά Πάρκα Μεμονωμένης Μεγάλης Μονάδας στους οργανωμένους υποδοχείς μεταποιητικών και επιχειρηματικών δραστηριοτήτων και η εγκατάσταση βιομηχανικών δραστηριοτήτων εντός των οργανωμένων υποδοχέων. Μεταξύ άλλων διευκρινίζεται ότι για την εγκατάσταση επιχειρήσεων μέσα σε αυτά δεν εφαρμόζονται περιοριστικές διατάξεις περί υποχρεωτικών αποστάσεων από εγκαταστάσεις ή περιοχές που βρίσκονται εκτός των οργανωμένων του υποδοχέα.

Ορίζονται ότι στα Επιχειρηματικά Πάρκα Εξυγίανσης, όπως και στα Επιχειρηματικά Πάρκα Μεμονωμένης Μεγάλης Μονάδας, δεν είναι εφικτή η τροποποίηση των ορίων των χρήσεων γης και των όρων δόμησης κατά τη διαδικασία εκπόνησης τροποποίησης και αναθεώρησης των γενικών πολεοδομικών σχεδίων και των σχεδίων οικιστικής οργάνωσης ανοικτής πόλης, χωρίς τη σύμφωνη γνώμη των φορέων ανάπτυξης, διαχείρισης και των αρμόδιων υπηρεσιών, που ενέκριναν την ανάπτυξή τους.

Προβλέπεται ακόμη η δυνατότητα καθ’ ύψος υπέρβασης στα Κέντρα Αποθήκευσης Διανομής, για τα οποία θα πρέπει να ισχύουν αντίστοιχα κίνητρα προσέλκυσης σε Επιχειρηματικά Πάρκα και οργανωμένους υποδοχείς και διευρύνεται ο όρος «των μεμονωμένων μεγάλων μονάδων», στις οποίες μπορεί να ιδρυθεί σχετικό Επιχειρηματικό Πάρκο με τη συμπερίληψη των μεγάλων μονάδων εφοδιαστικής.

Το άρθρο 30 αφορά το Επιχειρηματικό Πάρκο Εξυγίανσης στα Οινόφυτα και τροποποιείται η διάταξη που αφορά την ανάπτυξή του, ώστε να είναι σύμφωνα με τα οριζόμενα στο σχετικό Ειδικό Χωροταξικό Πλαίσιο για τη βιομηχανία και να μην αποκλείονται έτσι εκτάσεις γεωργικής γης υψηλής παραγωγικότητας, οι οποίες είναι δομημένες και εμπεριέχουν άναρχα εγκατεστημένες επιχειρήσεις νομίμως λειτουργούσες.

Τα άρθρα 31 και 32 ρυθμίζουν τις εγκαταστάσεις εντός των επιχειρηματικών πάρκων και των βιομηχανικών δραστηριοτήτων, ενώ με το άρθρο 33 παρατείνονται οι προσωρινές άδειες των επιχειρήσεων έως την έγκριση του Γενικού Πολεοδομικού Σχεδίου.

Στο Β΄ Κεφάλαιο, με τα άρθρα 34 και 35, ρυθμίζεται η αδειοδότηση τεχνικών επαγγελματικών δραστηριοτήτων. Συγκεκριμένα, προβλέπεται ο καθορισμός συναφών επαγγελματικών δραστηριοτήτων εντός των ειδικοτήτων των μηχανημάτων έργου, προκειμένου να παρέχεται δυνατότητα μερικής πρόσβασης στην άσκηση δραστηριότητας του συνόλου των συναφών μετά από την επιτυχή πρακτική εξέταση σε μέρος μόνον αυτών. Επίσης, διευκολύνεται η λειτουργία των εξεταστικών επιτροπών.

Το Γ΄ Κεφάλαιο , με τα άρθρα 36 έως 41, περιλαμβάνει διατάξεις για τη Διυπηρεσιακή Μονάδα Ελέγχου Αγοράς (ΔΙΜΕΑ), την εγκυρότητα των πράξεων νομικών προσώπων και τον ορισμό αρμόδιας αρχής καταγγελιών και κυρώσεων διασυνοριακών συναλλαγών. Συγκεκριμένα, προβλέπεται η επιβολή προστίμων για παράνομη εμπορία απομιμητικών και παραποιημένων αγαθών, η διαγραφή των ιστοσελίδων των εν λόγω καταστημάτων και η αντιμετώπιση της κατ’ εξακολούθηση παράνομης δραστηριότητας μέσω νέων ηλεκτρονικών διευθύνσεων.

Σε ό,τι αφορά, τώρα, την απόδειξη της εκπροσώπησης και διαχείρισης νομικού προσώπου επί εγγράφων ορίζεται ότι αρκεί η υπογραφή του νόμιμου εκπροσώπου, το ονοματεπώνυμό του, η ιδιότητά του και ο κωδικός αριθμός καταχώρησης της πράξης εκπροσώπησης του ΓΕΜΗ.

Για νομικά πρόσωπα που δεν είναι υπόχρεα εγγραφής στο ΓΕΜΗ, αλλά σε άλλα δημόσια μητρώα, η μόνη διαφορά είναι ότι θα σημειώνεται ο σχετικός αριθμός πρωτοκόλλου της πράξης εκπροσώπησης, που καταχωρήθηκε στο μητρώο που είναι εγγεγραμμένο το νομικό πρόσωπο.

Αντιστοίχως, προσαρμόζεται η εκπροσώπηση των ανωνύμων εταιρειών και των εταιρειών περιορισμένης ευθύνης. Ορίζεται, επίσης, η Γενική Διεύθυνση Προστασίας Καταναλωτή της Γενικής Γραμματείας Εμπορίου και Προστασίας Καταναλωτή του Υπουργείου Ανάπτυξης και Επενδύσεων ως η αρμόδια αρχή για τη διαχείριση των καταγγελιών και την επιβολή κυρώσεων, που αφορούν τις διασυνοριακές πληρωμές και την καθιέρωση τεχνικών απαιτήσεων και επιχειρηματικών κανόνων για τις μεταφορές πίστωσης και τις άμεσες χρεώσεις.

Το τέταρτο κεφάλαιο, με τα άρθρα 42 έως 46, αφορά διατάξεις για την ενίσχυση της ανάπτυξης. Ορίζεται ότι τα έργα ελληνικών επιχειρήσεων, που συμμετέχουν σε προτάσεις σημαντικών έργων κοινού ευρωπαϊκού ενδιαφέροντος, τα οποία εγκρίνονται, σύμφωνα με την ανακοίνωση 2014/C 188/2002 της Ευρωπαϊκής Επιτροπής, χρηματοδοτούνται από το εθνικό ή το σηματοδοτούμενο σκέλος των προγραμμάτων δημοσίων επενδύσεων.

Επεκτείνονται οι ειδικές ρυθμίσεις για την πρώτη προγραμματική περίοδο του Εθνικού Προγράμματος Ανάπτυξης και διευρύνεται κατά δύο μέλη το Διοικητικό Συμβούλιο του Οργανισμού Βιομηχανικής Ιδιοκτησίας. Ορίζεται ως ημερομηνία έναρξης αναζήτησης αποδοχών, που καταβλήθηκαν αχρεωστήτως, η επομένη της ημερομηνίας δημοσίευσης του ν. 4409/2016, δηλαδή η 29η Ιουλίου 2016, προς εφαρμογή των αρχών της ασφάλειας δικαίου και της δικαιολογημένης εμπιστοσύνης και καθίσταται υποχρεωτική η έκδοση των διαφόρων εγκρίσεων, βεβαιώσεων και πιστοποιητικών, που αφορούν κτήρια και εγκαταστάσεις μέσω της σχετικής ηλεκτρονικής πλατφόρμας.

Το τρίτο μέρος του νομοσχεδίου αφορά την αντιμετώπιση επειγόντων ζητημάτων. Με το άρθρο 47 παρατείνεται η άδεια παραγωγής αντισηπτικών από τις αντίστοιχες εταιρείες, ώστε να αντιμετωπιστούν οι ανάγκες της πανδημίας. Με το άρθρο 48 επιταχύνεται η απονομή δικαιοσύνης σε υποθέσεις που αφορούν πνευματικά δικαιώματα επιμορφωτικών προγραμμάτων.

Με τα άρθρα 49 και 50 ρυθμίζονται ζητήματα Δημοσίων Συμβάσεων του Υπουργείου Εξωτερικών και τακτοποιούνται πιστώς των αρχών της εκλογικής υπηρεσίας του Υπουργείου, από την έναρξη ισχύος του ν. 4781/2021, δηλαδή τις 28 Φεβρουαρίου 2021.

Τέλος, το τέταρτο μέρος ορίζει την έναρξη της ισχύος του ψηφισθέντος νόμου. Το νομοσχέδιο, λοιπόν, που συζητάμε σήμερα, απλουστεύει το πλαίσιο των οικονομικών δραστηριοτήτων και ενισχύει ουσιαστικά την παραγωγικότητα και την ανταγωνιστικότητα της οικονομίας. Είναι θετικό, όπως είπα και στην αρχή της ομιλίας μου, ότι είναι υπέρ και ο ΣΥΡΙΖΑ, ως Αξιωματική Αντιπολίτευση, και το Κίνημα Αλλαγής και, βεβαίως, τοποθετήθηκαν θετικά και όλοι οι εκπρόσωποι των φορέων, που έλαβαν τον λόγο στην προηγούμενη συνεδρίαση της ακρόασης των φορέων.

 Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Ανδριανό. Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Η συνεδρίαση, σήμερα, διεξάγεται σε μια παγωμένη, πραγματικά, κοινή γνώμη και μια πολύ δύσκολη κατάσταση, λόγω της εξέλιξης της δολοφονίας στα Γλυκά Νερά. Πραγματικά, δεν το χωράει ανθρώπινος νους αυτό που έγινε και πρέπει να δώσουμε και συγχαρητήρια στην Ελληνική Αστυνομία, γιατί διαλεύκανε μια υπόθεση, πραγματικά, πρωτοφανή. Εύχομαι και ελπίζω να μην δούμε ανάλογες τραγικές καταστάσεις και ανθρωποκτονίες στο μέλλον και στη δημόσια συζήτηση να είμαστε λίγο πιο προσεκτικοί, όταν τοποθετούμαστε γι’ αυτά τα ζητήματα.

 Θα μου επιτρέψετε, κύριε Πρόεδρε, να ξεκινήσω. Πριν από την εισαγωγική παρατήρηση, θα ήθελα να αναφερθώ στην τοποθέτηση του κ. Ανδρέα Γεωργίου, πρώην επικεφαλής της ΕΛΣΤΑΤ, ο οποίος τοποθετήθηκε ως Ανεξάρτητη Αρχή που εποπτεύει το Ευρωπαϊκό Στατιστικό Σύστημα από το Ευρωπαϊκό Κοινοβούλιο, με μία απόφαση της 15ης Ιουνίου. Είναι ο ίδιος άνθρωπος, που ταλαιπωρήθηκε έντεκα χρόνια και δικάστηκε τρεις φορές, γιατί, λέει, φούσκωσε τα ελλείμματα της χώρας, που την οδήγησαν στο μνημόνιο. Απορρίφθηκαν από το Εφετείο όλες αυτές οι κατηγορίες, αναιρέθηκαν από τον Άρειο Πάγο οι δύο απαλλακτικές αποφάσεις. Ένας άνθρωπος, λοιπόν, ο οποίος έκανε πολύ απλά τη δουλειά του και επειδή αποκάλυψε τα πρωτοφανή ελλείμματα της πενταετούς διακυβέρνησης της Νέας Δημοκρατίας του κ. Καραμανλή διασύρθηκε 11 χρόνια και, μόλις προχθές, αποκαταστάθηκε, έστω εν μέρει, με την τοποθέτησή του σε αυτή την εποπτική αρχή πάνω στο γνωστικό του αντικείμενο.

Δεύτερο, θέλω να αναφερθώ για την έρευνα του IMD, που είναι πολύ ενθαρρυντικό το γεγονός ότι η χώρα μας ανέβηκε, από την 49η θέση στην 46η θέση, στον δείκτη ανταγωνιστικότητας. Βέβαια, παραμένει 21ηανάμεσα στις 26 χώρες της Ευρωπαϊκής Ένωσης. Θέλω να μείνω στις παρατηρήσεις του Ινστιτούτου για την οικονομία στη χώρα, όπου προτείνει να εισαχθούν μέτρα για να περιοριστούν οι οικονομικές και κοινωνικές επιπτώσεις της πανδημίας, να διευρυνθεί η εθνική παραγωγική βάση, μέσα από προώθηση βιομηχανικών επενδύσεων, που θεωρώ ότι σε αυτό η Κυβέρνηση υστερεί και δεν έχει δώσει το αναγκαίο πρόκριμα που χρειάζεται και με την αξιοποίηση των πόρων του Ταμείου Ανάκαμψης, όπως, επίσης, και τη διευκόλυνση πρόσβασης των επιχειρήσεων σε χρηματοδότηση, δεν θα κουραστώ να το λέω, δυστυχώς, στην Ελλάδα, σήμερα, μόλις 30.000 επιχειρήσεις σε σύνολο 830.000 ενεργών επιχειρηματικών ΑΦΜ, έχουν πρόσβαση στο τραπεζικό σύστημα. Και αυτό έχει αξία, γιατί μεγάλο μέρος των δανείων και των πόρων του Ταμείου Ανάκαμψης θα περάσει μέσα από το τραπεζικό σύστημα. Και το λέω, γιατί και η χθεσινή Έκθεση Ενδιάμεσης Χρηματοπιστωτικής Σταθερότητας της Τράπεζας της Ελλάδος αναδεικνύει την υψηλή εξάρτηση του τραπεζικού συστήματος από την κεντρική Κυβέρνηση, καθότι τη φθηνή ρευστότητα, που έχουν αντλήσει οι Τράπεζες από την Ευρωπαϊκή Κεντρική Τράπεζα, έχουν επιλέξει να την επενδύσουν σε ομόλογα και έχουν αυξήσει το ποσοστό των ομολόγων του ελληνικού δημοσίου. Αντί, λοιπόν, να δίνουν ρευστότητα με ευνοϊκούς όρους στις επιχειρήσεις, τοποθετούνται σε ομόλογα και αυτό δημιουργεί μια ασφυξία στην αγορά.

Επίσης, στην Έκθεση του IMD νομίζω ότι είναι ένα καμπανάκι και θα πρέπει και ο κ. Γεωργιάδης και η Κυβέρνηση να δει ότι στον τομέα της κυβερνητικής αποτελεσματικότητας παραμένουμε, κύριε Υπουργέ, στην ίδια θέση. Ανεβήκαμε πέρυσι οκτώ θέσεις, από το 61 στο 52. Φέτος, παραμένουμε στην 52η θέση. Στην κυβερνητική αποτελεσματικότητα. Δεν λέω συνολικά. Λέω στον υποδείκτη κυβερνητικής αποτελεσματικότητας του IMB παραμένουμε στη θέση 52 φέτος, όπως και πέρυσι, όπου είχαμε ανέβει οκτώ θέσεις. Όπως, επίσης, φαίνεται ότι είναι χαμηλή η κατάταξή μας στο θέμα της φορολογικής πολιτικής, όπου ήμασταν στην 61η θέση ανάμεσα σε 64 θέσεις. Και το λέω αυτό, γιατί και με το Tax Foundation, την Έκθεση που δημοσίευσε η Τράπεζα της Ελλάδος, παραμένουμε στην ίδια θέση το 2020, σε σχέση με αυτή του 2019. Και είναι αξιοσημείωτο ότι τα στελέχη που συμμετέχουν στην έρευνα και, ουσιαστικά, διαμορφώνουν τα αποτελέσματα, προκρίνουν, ως πλεονεκτήματα της χώρας, το υψηλό μορφωτικό επίπεδο σε ποσοστό 81% και το καταρτισμένο εργατικό δυναμικό. Το λέω αυτό με αφορμή την ψήφιση του εργασιακού νομοσχεδίου και, στον αντίποδα, ως μειονεκτήματα, είναι το φορολογικό καθεστώς, αυτό πρέπει να σας προβληματίσει, γιατί ήταν η προεκλογική σας σημαία, όπως, επίσης, και η ποιότητα εταιρικής διακυβέρνησης.

Στο νομοσχέδιο, το οποίο εμείς, ούτως η άλλως, και την προηγούμενη φορά και τώρα, έχουμε τοποθετηθεί θετικά επί της αρχής, είμαστε υπέρ της απλοποίηση διαδικασιών, έχουμε επιμέρους επιφυλάξεις, τις έχουμε αναφέρει και θα αναφερθούμε και σήμερα και στην Ολομέλεια, πιστεύω ότι σε ένα πνεύμα καλής θέλησης και συνεργασίας και θα μπορέσουμε να βρούμε μία λύση, θέλω να κάνω κάποιες γενικές παρατηρήσεις.

Πρώτον, ότι αυτό γίνεται αποσπασματικά. Φέρνουμε, δηλαδή, διατάξεις, που είναι στον ίδιο πλαίσιο, πριν από δύο μήνες και τώρα. Άρα, κάθε τρεις και λίγο, υπάρχουν διατάξεις. Αυτό νομίζω θα πρέπει να ενοποιηθεί.

Το δεύτερο είναι ότι υπάρχει μια αλλαγή από τα προηγούμενα σχέδια νόμου, τα ανάλογα, μια αλλαγή στον τρόπο υποβολής δικαιολογητικών για την ίδρυση επιχειρήσεων. Πλέον, ο κάθε υποψήφιος φορέας δραστηριότητας, πριν την υποβολή της γνωστοποίησης, υποχρεούται μεν να έχει συγκεντρώσει τα δικαιολογητικά, αλλά δεν τα συνυποβάλλει με τη γνωστοποίηση στο ολοκληρωμένο πληροφοριακό σύστημα άσκησης δραστηριοτήτων και ελέγχου, αλλά τα διατηρεί στην έδρα του και τα καθιστά διαθέσιμα για κάθε έλεγχο, με ό,τι αυτό συνεπάγεται για τη διαφάνεια και την αξιοπιστία.

Εγώ νομίζω ότι θα έπρεπε να υποβάλονται τα απαραίτητα δικαιολογητικά, έστω και με μία ορισμένη προθεσμία, να υπάρχει μια ευελιξία σε αυτό. Και ας ληφθεί υπόψιν ότι σε κάποιες περιπτώσεις, όπως αυτή των επιχειρήσεων οδικής βοήθειας, οι πρώτοι έλεγχοι γίνονται εντός δύο μηνών από τη γνωστοποίηση, άρα καταλαβαίνετε ότι για δύο μήνες θα είμαστε, ουσιαστικά, στο κενό με ό,τι αυτό συνεπάγεται για την οδική ασφάλεια.

Η τρίτη παρατήρηση αφορά το ίδιο το Ολοκληρωμένο Πληροφοριακό Σύστημα Άσκησης Δραστηριοτήτων και Ελέγχου, το οποίο, όμως, δεν είναι ενεργοποιημένο, όπως γίνεται και παραδοχή στις διατάξεις. Και μέχρι να ενεργοποιηθεί, οι ενδιαφερόμενοι παραπέμπονται να καταθέσουν τη γνωστοποίηση της έναρξης λειτουργίας, είτε απευθείας στην αρμόδια Αρχή είτε σε οποιοδήποτε Κέντρο Εξυπηρέτησης Πολιτών, πρακτική που, προφανώς, δεν συνιστά ούτε απλούστευση ούτε διευκόλυνση.

Όσον αφορά τον έλεγχο των αρμοδίων Αρχών. Νομίζω ότι, όπου αναγράφεται ότι «οι αρμόδιες Αρχές δύνανται να διενεργούν ελέγχους» θα πρέπει να αντικατασταθεί «να διενεργούν ελέγχους» κάνοντας σαφή την υποχρέωση διενέργειας ελέγχων. Παρατηρείται το φαινόμενο τα πιο σημαντικά ζητήματα να επαφίονται σε έκδοση Υπουργικών ή Κοινών Υπουργικών Αποφάσεων για πολύ σημαντικά ζητήματα, όπως διαδικασία γνωστοποίησης, περιεχόμενο υπεύθυνης δήλωσης, δικαιολογητικά, αυτό είναι μια συνήθης πρακτική.

 Θα ήθελα να ζητήσω, το αίτημα, τουλάχιστον, μας έχει έρθει γραπτώς από την ΕΣΑμεΑ και έχει αναρτηθεί στη διαβούλευση, να προστεθεί στα απαιτούμενα δικαιολογητικά για τη γνωστοποίηση λειτουργίας η βεβαίωση διασφάλισης προσβασιμότητας της κτηριακής υποδομής της επιχείρησης στα Άτομα με Αναπηρία, κατάλληλα υπογεγραμμένη ή σχετική απόφαση εξαίρεσης από αυτή την υποχρέωση. Μπορεί να φαίνεται ότι αυτό είναι μία επιβάρυνση, μια καθυστέρηση, αλλά νομίζω ότι όλοι κατανοούμε τους λόγους για τους οποίους θα πρέπει να περιληφθεί αυτή η υποχρέωση.

 Όσον αφορά τα άρθρα 4 και 5, Σχολές Οδηγών. Δεν προβλέπεται το πότε θα διενεργηθεί ο πρώτος έλεγχος δικαιολογητικών και το γενικότερο πλαίσιο του ν. 4512 που επικαλείται το νομοσχέδιο, δεν καλύπτει το ζήτημα της συχνότητας ελέγχων ή έστω του πρώτου βασικού, όπου θα διαπιστωθεί το σύννομο της λειτουργίας.

Τώρα, για τις Σχολές Κατάρτισης για τη χορήγηση Πιστοποιητικού Επαγγελματικής Ικανότητας σε Οδηγούς Οχημάτων Μεταφοράς Επιβατών και Εμπορευμάτων, ίσως θα έπρεπε να επανεξεταστεί η παράγραφος 6 και η έγκριση λειτουργίας να μην χορηγείται αυτόματα και με αόριστη διάρκεια, αλλά να τεθεί, τουλάχιστον αρχικά, μια συγκεκριμένη χρονική περίοδος, για παράδειγμα 12 -15 ετών.

Για τα άρθρα 6 και 18, τη λειτουργία Διαιτολογικών Γραφείων, νομίζω ότι είναι σωστό ότι τίθενται κανόνες, δεδομένου ότι είναι ένα επάγγελμα, του οποίου το πλαίσιο άσκησης διαμορφώθηκε μόλις πριν από λίγα χρόνια με το προεδρικό διάταγμα 133/2014, και είχαμε πολλά φαινόμενα σε γραφεία διαιτολογικά, όπου δεν δραστηριοποιείτο επαρκώς εκπαιδευμένο επιστημονικό προσωπικό.

Για τα Εργαστήρια Αισθητικής, επίσης, είναι σωστό, γιατί η τελευταία νομοθεσία είναι από το 1970, ίσως είναι η πιο παλιά νομοθεσία που υπάρχει για άδειες λειτουργίας.

 Για το άρθρο 10, για τις Μονάδες Ιαματικής Θεραπείας, αναφέρεται ως αρμόδια Αρχή η Ειδική Υπηρεσία Προώθησης και Αδειοδότησης Υπουργείου Τουρισμού. Τι γίνεται με τις πηγές που ανήκουν σε δήμους; Θα υπάγονται στο ίδιο καθεστώς αδειοδότησης;

Για τα Επιχειρηματικά Πάρκα και το άρθρο 29. Σχετικά με την κατηγορία των Επιχειρηματικών Πάρκων μεμονομένων μεγάλων μονάδων, είναι λίγο οξύμωρο μία επιχείρηση από μόνη της να συνιστά επιχειρηματικό πάρκο, επειδή υποτίθεται ότι προωθούνται συλλογικά τα Επιχειρηματικά Πάρκα μέσω διαλόγου θεσμικού από την Κυβέρνηση, των Οργανισμών Τοπικής Αυτοδιοίκησης, λοιπούς οργανισμούς και αρμόδιους φορείς, δημιουργία οργανωμένων υποδοχέων δραστηριοτήτων, σαφείς κανόνες αδειοδότησης και λειτουργίας και ελέγχεται η εφαρμογή αυτών με διαφανείς όρους. Και θα πρέπει να δοθούν περισσότερες εξηγήσεις για την αναγκαιότητα υπερβάσεων ή κατ’ εξαίρεση παροχής ειδικού όρου δόμησης γι’ αυτές τις εγκαταστάσεις.

Για το άρθρο 35, που ήταν για τον εκσυγχρονισμό της αδειοδότησης τεχνικών δραστηριοτήτων και είχαμε και στην ακρόαση φορέων. Θεωρώ ότι θα πρέπει να υπάρχει πρόβλεψη συμμετοχής και της ΕΕΤΕΜ στην Εξεταστική Επιτροπή και το λέω αυτό, γιατί, ήδη, προβλέπεται με τον ν. 3982/2011 και το άρθρο 10 η ΕΕΤΕΜ να συμμετέχει στην Επιτροπή Τεχνικών Επαγγελμάτων. Ως εκ τούτου, νομίζω ότι είναι τουλάχιστον οξύμωρο, εφόσον μιλάμε για τεχνικά επαγγέλματα και είναι θεσμοθετημένη η συμμετοχή της ΕΕΤΕΜ, να μην προβλέπεται και σε αυτό το νομοσχέδιο. Επίσης, τα προεδρικά διατάγματα, που θα εκδοθούν, θα πρέπει να είναι κατόπιν εισήγησης αυτής της Επιτροπής, που έχει θεσμοθετηθεί στο άρθρο 10 του ν. 3982/2011.

Για το άρθρο 36, είναι θετικό ότι μπαίνει μια τάξη στο παράνομο διαδικτυακό και διασυνοριακό εμπόριο με εταιρείες που δεν τηρούν κανένα κανόνα και εμφανίζονται και εξαφανίζονται σε μία ημέρα.

Επίσης, στο άρθρο 37 θεωρούμε ότι θα πρέπει τα πρόστιμα να είναι πιο υψηλά, ακριβώς για να λειτουργούν αποτρεπτικά.

Για το άρθρο 44 για τον Οργανισμό Βιομηχανικής Ιδιοκτησίας, δεν κατανοούμε την αναγκαιότητα και για ποιο λόγο θα πρέπει, μέσα σε δύο μήνες από την αλλαγή που έγινε για τη μεταβίβαση αρμοδιοτήτων, να γίνει αυτή η αλλαγή διοικητικού συμβουλίου και, ίσως, θα έπρεπε να καλέσουμε και τον ΟΒΙ να μας πει τον λόγο και την αναγκαιότητα και τη χρησιμότητα αυτής της διάταξης.

Περιληπτικά και τελειώνοντας, να πω ότι είναι ένα νομοσχέδιο που κινείται σε θετική κατεύθυνση, είναι ένα νομοσχέδιο που προσπαθεί να επιλύσει περαιτέρω γραφειοκρατικές αγκυλώσεις, προφανώς, απελευθερώνει τις διαδικασίες ίδρυσης και λειτουργίας - και αυτό είναι θετικό -, ευέλικτο, προφανώς στοχεύει στη διεύρυνση της οικονομικής δραστηριότητας, κάποια στιγμή, όμως, θα πρέπει, κύριε Υπουργέ, και στην Επιτροπή να δούμε και σε σχέση με το προηγούμενο νομοσχέδιο και σε σχέση με αυτό που θα ψηφιστεί την επόμενη εβδομάδα, ποια είναι τα αποτελέσματα, δηλαδή να δούμε αν, όντως, έκαναν χρήση των νέων διατάξεων καινούριοι επαγγελματίες, γιατί αυτό νομίζω ότι θα είναι και οδηγός μας, για να μπορέσουμε να προχωρήσουμε σε περαιτέρω απλοποίηση των διαδικασιών, να ενισχύσουμε την ανταγωνιστικότητα και των επιχειρήσεων, που φαίνεται ότι πηγαίνει σε καλή κατεύθυνση, αλλά και συνολικά της ελληνικής οικονομίας και σε αυτό νομίζω το πνεύμα, το κλίμα συναίνεσης, συνεννόησης και, νομίζω, ειλικρινούς διαλόγου είναι ένα πρώτο θετικό δείγμα, γιατί ο στόχος είναι κοινός, είναι η αύξηση της ανταγωνιστικότητας, η ενίσχυση της οικονομίας και η πολυπόθητη ανάπτυξη, για την οποία μπορεί να έχουμε διαφορετική αντίληψη, αλλά νομίζω ότι ο στόχος παραμένει κοινός.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Κατρίνη, να δώσουμε τώρα τον λόγο στον κ. Δελή από το ΚΚΕ.

**ΙΩΑΝΝΗΣ ΔΕΛΗΣ (Ειδικός Αγορητής του Κομμουνιστικού Κόμματος Ελλάδας):** Ευχαριστώ πολύ, κύριε Πρόεδρε.

Στόχος των ρυθμίσεων και αυτού του νομοσχεδίου, φυσικά, είναι η πλήρως απελευθερωμένη, η ανεμπόδιστη, θα έλεγα, δράση των μεγάλων επιχειρηματικών ομίλων. Βεβαίως, η Κυβέρνηση, την ίδια στιγμή, που απελευθερώνει πλήρως τη δράση των επιχειρηματικών ομίλων με το να καταργεί οποιαδήποτε ρύθμιση εμποδίζει αυτήν την επιχειρηματική δράση, την ίδια στιγμή πάλι, με κάθε τρόπο και κάθε μέσο, επιδιώκει να εμποδίσει μια άλλη δράση, τη δράση των εργαζομένων, τη δράση των σωματείων, τους αγώνες των εργαζομένων. Το δείχνει χαρακτηριστικά η προχθεσινή ψήφιση του αντεργατικού ανοσιουργήματος από την Κυβέρνηση, μαζί, βεβαίως, με το διάδοχο σημερινό νομοσχέδιο.

Τώρα, το σημερινό νομοσχέδιο εξειδικεύει και συμπληρώνει, όπως είπαμε, δύο προηγούμενους νόμους, έναν του ΣΥΡΙΖΑ, τον ν. 4442 από το όχι και τόσο μακρινό 2016, και έναν πολύ πρόσφατο της Νέας Δημοκρατίας, από τον περασμένο Απρίλη, τον ν. 4796, με την υπαγωγή στις διατάξεις αυτών των νόμων ακόμα οκτώ επιχειρηματικών δραστηριοτήτων, οι οποίες είχαν μείνει για διάφορους λόγους εκτός ρύθμισης.

Φυσικά, στόχος όλων αυτών των ρυθμίσεων είναι η πλήρης απελευθέρωση, όπως είπαμε, της δράσης των μεγάλων επιχειρηματικών ομίλων, αφού, επί της ουσίας, καταργείται κάθε διαδικασία για την αδειοδότησή τους, είτε αφορούν όρους ασφάλειας είτε αφορούν όρους δημόσιας υγείας, μιας και οι έλεγχοι, ουσιαστικά, καταργούνται. Αυτή, ακριβώς, η στρατηγική της ανταγωνιστικότητας, γιατί σε αυτήν συγκλίνουν όλα τα νομοθετήματα, είναι και ο λόγος για τον οποίο συναντιούνται και όλα τα «μεγάλα πνεύματα» της Αντιπολίτευσης, από τον ΣΥΡΙΖΑ μέχρι το ΚΙΝΗΜΑ ΑΛΛΑΓΗΣ-ΠΑΣΟΚ και γι’ αυτό στηρίζουν και αυτό το νομοσχέδιο. Στα ζητήματα αυτά δεν παίζουν, μιλάμε για την ανταγωνιστικότητα της καπιταλιστικής οικονομίας και αυτή τους ενώνει όλους, εκτός βεβαίως από το ΚΚΕ.

Εδώ, πρέπει να διευκρινίσουμε ότι εμάς, τουλάχιστον, δεΝ μας βρίσκει καθόλου σύμφωνους όλη αυτή η λογική της απλούστευσης των διαδικασιών, τόσο της εγκατάστασης όσο και της άδειας έναρξης λειτουργίας επιχειρηματικών δραστηριοτήτων, γιατί σε αρκετούς κλάδους, μάλιστα και σε κάποιους από τους οκτώ, όπως είδαμε και κατά τη διάρκεια της ακρόασης των φορέων, που εντάσσονται στο παρόν νομοσχέδιο, προκύπτουν για ορισμένους από αυτούς και ζητήματα ασφάλειας και ζητήματα δημόσιας υγείας, για τις εγκαταστάσεις, για την επάρκεια, ακόμα και για την ασφάλεια του ίδιου του προσωπικού.

Όσον αφορά στα άρθρα, από το 1 έως 10, όπως περιγράφεται και στο πρώτο άρθρο, στόχος είναι η απλοποίηση των διαδικασιών, που απαιτούνται για την εγκατάσταση και λειτουργία των επιχειρήσεων. Η διευκόλυνση άσκησής τους με στόχο την ανάπτυξη και προσέλκυση των επενδύσεων, η ενίσχυση της επιχειρηματικότητας και, γενικότερα, η βελτίωση του επιχειρηματικού περιβάλλοντος. Με άλλα λόγια, η επίσπευση των διαδικασιών περιορίζοντας γραφειοκρατικές διαδικασίες, με σκοπό να ενισχυθεί η επιχειρηματικότητα, να εξαφανίζονται, αν γίνεται, εμπόδια και καθυστερήσεις.

Οι οκτώ δραστηριότητες, που περιλαμβάνονται στο νομοσχέδιο και αφορούν περιπτώσεις, όπου υπάρχουν ζητήματα κινδύνου δημοσίου συμφέροντος, προβλέπεται να ενταχθούν, είτε στη διαδικασία του άρθρου 5 του ν. 4442 του ΣΥΡΙΖΑ, που αφορά υπαγωγή στη διαδικασία γνωστοποίησης. Δηλαδή, δεν απαιτείται η λήψη αναγκαίων αδειών για τη λειτουργία της δραστηριότητας, τον χώρο άσκησής της, αλλά μόνο η γνωστοποίηση μέσω του ολοκληρωμένου πληροφοριακού συστήματος άσκησης δραστηριοτήτων και ελέγχων και η τήρηση των όποιων δικαιολογητικών, σε περίπτωση που γίνει κάποια στιγμή έλεγχος από τον αρμόδιο ελεγκτικό φορέα. Αυτή είναι η μία περίπτωση.

Από την άλλη, στη διαδικασία του άρθρου 7, πάλι του ίδιου νόμου του ΣΥΡΙΖΑ, του ν. 4442, που αφορά υπαγωγή στη διαδικασία έγκρισης. Δηλαδή, πριν τη διαδικασία της γνωστοποίησης απαιτείται να πάρει έγκριση εγκατάστασης ή και λειτουργίας της οικονομικής δραστηριότητας, που γίνεται πάλι μέσα από την πλατφόρμα του ολοκληρωμένου πληροφοριακού συστήματος σε συγκεκριμένα χρονοδιαγράμματα ανά δραστηριότητα. Πρόκειται για διατάξεις που εντάσσονται στο συνολικό πακέτο των φιλοεπενδυτικών ρυθμίσεων με στόχο να διευκολύνουν τις μεγάλες επιχειρήσεις.

Συνεπώς, καταψηφίζουμε τα άρθρα 1 έως 10 και αυτά που εγγράφονται ως 206 έως 277.

Ακόμα και στην περίπτωση της ένταξης κάποιων επιχειρηματικών δραστηριοτήτων στο καθεστώς της γνωστοποίησης ή της έγκρισης, στα άρθρα 5 και 7 του νόμου του ΣΥΡΙΖΑ, όταν υπάρχει κίνδυνος δημοσίου συμφέροντος, οι αρμόδιες Αρχές δεν έχουν υποχρέωση, έχουν, απλώς, το δικαίωμα να προβαίνουν σε αυτοψίες και ελέγχους και μπορούν, αν θέλουν, και πολύ συχνά θέλουν, είτε αναγκάζονται, λόγω της υποστελέχωσης, να μη θέλουν να προβαίνουν, ούτε σε αυτοψίες ούτε σε ελέγχους. Με λίγα λόγια, ο έλεγχος, ακόμα και σε αυτές τις περιπτώσεις, δεν είναι υποχρεωτικός ούτε καν για αυτοψία.

Το πρώτο μέρος του νομοσχεδίου έχει παρόμοια δομή για καθεμία από τις οκτώ οικονομικές δραστηριότητες που περιλαμβάνει. Τα άρθρα 1 και 2 περιγράφουν τον σκοπό, το αντικείμενο στη συνέχεια, και υπάρχει ένα άρθρο, με βάση το οποίο προστίθενται τα άρθρα 8 έως 10 ως συνέχεια του νόμου του 2016.

Για παράδειγμα, το άρθρο 3 ακολουθείται από τα άρθρα 206 έως 214 και αφορούν στο πλαίσιο ίδρυσης και λειτουργίας επιχειρήσεων οδικής βοήθειας οχημάτων και συνεργατών οδικής βοήθειας οχημάτων, το οποίο υπάγεται στο καθεστώς γνωστοποίησης του άρθρου 5, που λέγαμε. Τα άρθρα αφορούν το πεδίο εφαρμογής, τον ορισμό της αρμόδιας Αρχής, τη διαδικασία της έγκρισης και της γνωστοποίησης, τα παράβολα, τους ελέγχους, τις κυρώσεις, τις εξουσιοδοτικές και μεταβατικές διατάξεις.

Με αυτή τη δομή είναι και τα υπόλοιπα άρθρα, από το 5 έως το 10, σχετικά με τις υπόλοιπες δραστηριότητες για τις Σχολές Οδηγών, για τις πολυδύναμες διαιτολογικές μονάδες, τα εργαστήρια αισθητικής, τα τουριστικά γραφεία και τις τουριστικές επιχειρήσεις οδικών μεταφορών, τα κέντρα ιαματικού τουρισμού.

Τα άρθρα από το 11 έως το 16, αφορούν στην απλούστευση διαδικασίας θέσης σε κυκλοφορία ειδικών τουριστικών λεωφορείων δημόσιας χρήσης, τροποποιώντας άρθρα από έναν μακρινό νόμο, τον ν. 711/1977.

Με το άρθρο 11 παρέχεται η δυνατότητα σε τουριστικά γραφεία και σε τουριστικές επιχειρήσεις οδικών μεταφορών να θέτουν σε κυκλοφορία λεωφορεία δημοσίας χρήσης, χωρίς να απαιτείται, ενώ αυτό ισχύει μέχρι σήμερα, χορήγηση έγκρισης από τον ΕΟΤ. Ενώ μειώνεται σε 100 ευρώ από 1000, που είναι σήμερα, το ύψος της εγγυητικής επιστολής, που απαιτείται από αυτές τις τουριστικές επιχειρήσεις οδικών μεταφορών για κάθε ειδικό τουριστικό λεωφορείο μετά τα πρώτα δέκα που θέτει σε κυκλοφορία.

Με τα άρθρα 12 έως 16 ορίζεται ότι η αντικατάσταση άδειας κυκλοφορίας των λεωφορείων δημόσιας χρήσης γίνεται χωρίς να απαιτείται έγκριση από τον ΕΟΤ, ενώ προβλέπονται και ορισμένες διαδικαστικές αλλαγές για τις ανακλήσεις αδειών και για τη διάρκεια ισχύος έγκρισης θέσης σε κυκλοφορία. Παρά το ότι φαίνονται τα άρθρα αθώα ή διεκπεραιωτικά, ακριβώς υπακούουν στη λογική του ν. 4442, τον οποίο είχαμε καταψηφίσει το 2016. Τον συνεχίζουν αυτόν τον νόμο, όπως συνεχίζουν και τον ν. 4796, τροποποιώντας επιμέρους ορισμένες ρυθμίσεις αυτού του πρόσφατου νόμου.

Εξ αυτών των λόγων, καταψηφίζουμε με το ίδιο σκεπτικό και την ίδια λογική και τις σημερινές διατάξεις.

Σε σχέση με τα Βιομηχανικά Πάρκα, που περιγράφονται από τα άρθρα 26 και μετά και συγκεκριμένα στο άρθρο 26, νομίζουμε ότι τα Βιομηχανικά Πάρκα, έτσι όπως είναι διατυπωμένο και, ειδικά, τα Βιομηχανικά Πάρκα μεμονωμένης μεγάλης μονάδας, στην ουσία, φωτογραφίζουν τις αλυσίδες εφοδιασμού και, βεβαίως, απευθύνονται σε μεγάλες επιχειρήσεις, διευκολύνοντας τες ποικιλοτρόπως στην επιχειρηματική τους δραστηριότητα με το να αποφεύγουν, είτε περιβαλλοντικές ρήτρες είτε πολεοδομικές υποχρεώσεις.

Συγκεκριμένα, το άρθρο 26 λέει ότι αυτά τα επιχειρηματικά πάρκα δεν υπόκεινται σε ειδικές διατάξεις σχετικές με την τήρηση αποστάσεων από εγκαταστάσεις ή περιοχές. Δηλαδή, δεν υπακούουν σε τέτοιους κανόνες. Παρακάτω, ότι πάλι εντός των επιχειρηματικών πάρκων είναι δυνατή η υπέρβαση της επιτρεπόμενης κατ’ όγκο εκμετάλλευσης του οικοπέδου. Δηλαδή, αυξάνεται ανεξέλεγκτα ο συντελεστής, όπως και η καθ' ύψος υπέρβαση, ορίζοντας ως μέγιστο ύψος ενός κτιρίου τα 32 μέτρα, τα οποία είναι, τουλάχιστον, μία δεκαόροφη/δωδεκαόροφη πολυκατοικία. Για τέτοια πράγματα μιλάμε.

Κλείνοντας, θα ήθελα να πω ότι έχουμε τοποθετηθεί από την αρχή ότι είμαστε αντίθετοι, εδώ και χρόνια, με όλη αυτή τη λογική και το πλαίσιο λειτουργίας των Βιομηχανικών Πάρκων, τα οποία, άλλωστε, και είχαμε καταψηφίσει. Πολύ περισσότερο, που σύμφωνα με το άρθρο 30, ένα τέτοιο Βιομηχανικό Πάρκο προορίζεται όχι για μια οποιαδήποτε περιοχή, αλλά για μια εξαιρετικά επιβαρημένη περιοχή, όπως είναι η περιοχή αυτή στα Οινόφυτα. Μια περιοχή, όπου οι βιομηχανίες αλωνίζουν ανενόχλητες και ενέχονται για πολύ σοβαρά περιβαλλοντικά εγκλήματα. Είναι γνωστή, βεβαίως, στο πανελλήνιο η μόλυνση του Ασωπού ποταμού με το εξασθενές χρώμιο.

Εκεί, λοιπόν, πάει να γίνει και ένα επιχειρηματικό πάρκο. Καταλαβαίνετε ότι καταψηφίζουμε και αυτό το άρθρο, όπως και τα περισσότερα από τα άρθρα. Δυσκολευτήκαμε να βρούμε έστω και ένα, για να το υπερψηφίσουμε, με όλη τη λογική που σας προανέφερα, έχοντας καταψηφίσει και επί της αρχής. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Θα ξεκινήσω με μια ερώτηση προς τον Υπουργό. Πότε θα πάρουν το 7% επί του τζίρου του 2019 τα καταστήματα της εστίασης, όπως τους υποσχεθήκατε;

Συνεχίζοντας την Εισήγησή μας με το άρθρο 8, δεν αναφέρονται ΚΑΔ, αλλά NACE, οπότε μπορεί να υπάρξει ασάφεια. Για παράδειγμα, το NACE 79.90 για υπηρεσίες κρατήσεων είναι πολύ ευρύ, όπως θα καταθέσουμε στα πρακτικά. Μια διαφορά στη συγκεκριμένη δραστηριότητα είναι το ότι στο υποάρθρο 258 η έναρξη ισχύος θα ακολουθήσει, αφού ολοκληρωθεί η αντιστοίχιση της διαδικτυακής ηλεκτρονικής εφαρμογής Notify Business με το Ηλεκτρονικό Μητρώο Τουριστικών Επιχειρήσεων, που, όμως, δεν φαίνεται να υπάρχει ακόμα. Πότε θα λειτουργήσει; Γιατί νομοθετούμε πριν ακόμη ολοκληρωθούν οι απαιτούμενες διαδικασίες και τα συστήματα, προκειμένου να μπορούν να εφαρμοστούν οι νόμοι που ψηφίζονται και να μη χάνει την αξιοπιστία του το νομοθετικό έργο; Δεν θα υπάρξουν μετά ανάγκες αναδρομικής νομοθεσίας, παρατάσεις και κατά παρέκκλιση διατάξεις;

Στο άρθρο 9 υπάρχει ασάφεια ως προς τους ΚΑΔ και αναφέρεται ενδεικτικός κωδικός NACE. Επιπλέον, υπάρχει θέμα δημόσιας ασφάλειας και ελέγχου του τουριστικού προϊόντος. Επομένως, θα έπρεπε να υπήρχε προληπτικός έλεγχος δικαιολογητικών με τη γνωστοποίηση. Σε κάθε περίπτωση, δεν καταλαβαίνουμε τον λόγο που απλοποιείται η δραστηριοποίηση, ειδικά σε μια χρονική περίοδο που ο κλάδος είναι βυθισμένος στην κρίση.

Υπάρχουν χιλιάδες λεωφορεία και εργαζόμενοι, έλαβαν ενισχύσεις για την πανδημία, αλλά, όπως φαίνεται, όχι όλοι, ενώ ο Υπουργός Τουρισμού ανέφερε πως θα χρησιμοποιηθούν για τις ενισχύσεις και ΕΣΠΑ. Δηλαδή, θα μπορεί κάποιος να ιδρύσει μια τέτοια επιχείρηση, για να πάρει ΕΣΠΑ; Παραγωγικές μονάδες χρειάζεται η Ελλάδα και το λέμε συνεχώς. Όχι άλλες υπηρεσίες. Όχι άλλο επενδύσεις στον τουρισμό.

Από την άλλη πλευρά, όταν υπάρχουν τόσα ακινητοποιημένα λεωφορεία, πώς θα επιτευχθεί η ανάπτυξη στον κλάδο με την απλοποίηση; Αυτό που χρειάζεται είναι η δραστηριοποίηση των υφιστάμενων, είτε στον τουρισμό, είτε η απόσυρσή τους, είτε η μετατροπή τους για απασχόληση σε άλλον τομέα, όπως στις υπεραστικές και αστικές συγκοινωνίες. Τέλος, και εδώ, στο άρθρο 267, η έναρξη ισχύος θα ακολουθήσει, αφού ολοκληρωθεί η μηχανογραφική υποδομή, όπως στο προηγούμενο κεφάλαιο και στο άρθρο 258. Οπότε ισχύουν τα ίδια σχόλια με πριν.

Στο άρθρο 10, ο ιαματικός τουρισμός, θερμαλισμός και θαλασσοθεραπεία, είναι πολύ σημαντικός, όπως αναφέρουμε και εμείς στο πρόγραμμά μας. Σύμφωνα με μελέτη της διαΝΕΟσις μπορούν να προστεθούν 13,6 δισεκατομμύρια ευρώ από τον τουρισμό ευεξίας, σπα και λοιπά, και 171.000 θέσεις εργασίας. Κατά μια άλλη, πιο μετριοπαθή μελέτη, το ποσό τοποθετείται στα 390 εκατομμύρια με 3,1 εκατομμύρια πρόσθετους επισκέπτες. Ότι και αν ισχύει, ο ιαματικός τουρισμός είναι σημαντικός για την επέκταση της τουριστικής σεζόν και για την απασχόληση σε μη παραδοσιακά τουριστικές περιοχές. Ειδικά εν μέσω πανδημίας, όπου τέτοιες μορφές ιαματικού τουρισμού θεωρείται πως ευνοούνται.

Η Ελλάδα, λόγω και του ηφαιστειογενούς εδάφους πολλών περιοχών της, διαθέτει πληθώρα μεταλλικών και ιαματικών πηγών, ορισμένες από τις οποίες είναι αξιοποιημένες και άλλες, όχι. Συνολικά έχουν καταμετρηθεί πάνω από 750 ιαματικές πηγές, από τις οποίες είναι αξιοποιημένες και επισκέψιμες, περίπου, 200. Πολλές από αυτές είναι ανεκμετάλλευτες, έχοντας καταλήξει στο ΤΑΙΠΕΔ και στην ΕΤΑΔ του Υπερταμείου, χωρίς αποτίμηση και χωρίς τίμημα.

Οι ικανότητες και οι επιδόσεις του Υπερταμείου στην προώθηση του ελληνικού οικονομικού μοντέλου μάς είναι άγνωστες, ενώ το αμφισβητούμε, πόσο μάλλον από τη στιγμή που δεν υπόκειται σε κοινοβουλευτικό έλεγχο. Σε αυτές τις πηγές μπορεί να προσθέσει κανείς τη δυνατότητα ανάπτυξης μονάδων θαλασσοθεραπείας και θερμαλισμού, ενδεχομένως και με τη μετατροπή υπαρχόντων ξενοδοχειακών μονάδων, λόγω της κρίσης. Χρειάζεται σχέδιο, για να πραγματοποιηθεί κάτι τέτοιο. Σε κάθε περίπτωση, η ανάπτυξη δεν μπορεί να γίνει άναρχα, με κίνδυνο της δημόσιας υγείας, του τουριστικού προϊόντος και της διεθνούς εικόνας της χώρας μας.

Βέβαια, εδώ προβλέπεται ένα ειδικό καθεστώς, που προϋποθέτει την έγκριση των εγκαταστάσεων στο άρθρο 270.2. Οπότε, μάλλον, δεν είναι σκόπιμη και δεν βοηθάει τελικά η παρούσα απλούστευση. Φυσικά και εδώ θα έπρεπε να καθορίζονται οι έλεγχοι, όπως και οι κυρώσεις, για να αποκλειστούν ασυνείδητοι, ενώ και εδώ είναι προϋπόθεση η έναρξη λειτουργίας του OPS, που, όπως φαίνεται, αργεί ακόμα. Οπότε, γιατί προτρέχουμε;

Το άρθρο 13 δεν έχει σημαντικές αλλαγές. Όμως, θα θέλαμε να σημειώσουμε πως στην προϋπάρχουσα ρύθμιση, που διατηρείται, περιορίζεται η χρήση ως τουριστικών, λεωφορείων με προέλευση από την ΕΕ, κάτι που σαφώς αυξάνει το κόστος. Σε κάθε περίπτωση, θα έπρεπε να υποστηρίζεται η εγχώρια συμπαραγωγή, αφού υπάρχουν αρκετές μονάδες. Επίσης, η μετατροπή λεωφορείων σε ηλεκτρικά, όπως ζητάμε από την πρώτη μέρα εισόδου μας στη Βουλή, ενώ το σχετικό νομικό πλαίσιο επεξεργάζεται, τουλάχιστον, από το 2011.

Στο άρθρο 16 καταργείται η προθεσμία του ενός έτους από την έγκριση σε θέση κυκλοφορίας για την τακτοποίηση του ειδικού λεωφορείου. Δηλαδή, η άδεια είναι πλέον αορίστου χρόνου; Γιατί;

Το άρθρο 17 είναι μεν διαδικαστικό, αλλά δεν μπορούμε να μη σημειώσουμε ότι μέχρι τη λειτουργία του ΟΠΣ - ΑΔΕ, που φαίνεται ότι καθυστερεί, θα συνεχίζεται με το υπάρχον διαδικαστικό καθεστώς η αίτηση στους αρμόδιους φορείς.

Στο άρθρο 19 καταλαβαίνουμε πως η τροπολογία έγκειται στο ότι το θέμα έγκρισης της λειτουργίας μιας μονάδας αφαιρείται από τις εξουσιοδοτήσεις του Υπουργού Υγείας, αφού υπάγεται, πλέον, στο καθεστώς απλούστευσης κατά το κεφάλαιο ΣΤ΄ άρθρο 243. Δηλαδή, έγιναν κατανοητά τα προβλήματα που δημιουργούνται, αφού ο Υπουργός Υγείας εκδίδει τους όρους λειτουργίας μιας μονάδας, αλλά αυτή μπορεί να ξεκινήσει να λειτουργεί μόνο με γνωστοποίηση, αφού έχει συγκεντρώσει τα δικαιολογητικά, κάτι που είναι άγνωστο, έως ότου πραγματοποιηθεί ο έλεγχος.

Στο άρθρο 21 προβλέπεται η δυνατότητα λειτουργίας τουριστικών γραφείων, που θα παρέχουν αποκλειστικά και μόνο μέσω διαδικτύου τις υπηρεσίες τους, ενώ, κατά τη μόδα, θα πρέπει να λέγεται e-Υπηρεσίες. Όλα αυτά ακούγονται καλά και σύγχρονα, αλλά θα πρέπει να σκεφτεί κανείς τα αποτελέσματα για τα υπάρχοντα τουριστικά γραφεία, όσον αφορά τον ανταγωνισμό που εισάγεται τη δεδομένη χρονική στιγμή.

Τα τουριστικά γραφεία με φυσική παρουσία πληρώνουν ένα σωρό έξοδα για χώρους και υπαλλήλους που δεν έχουν τα ηλεκτρονικά. Αυτό θα επηρεάσει την απασχόληση, ειδικά στις τοπικές κοινωνίες, καθώς, επίσης, πολλά άλλα, όπως τα ενοίκια των καταστημάτων, τις αξίες τους κ.λπ.. Κατά την άποψή μας, η χρονική στιγμή που επιλέγεται είναι λάθος, ειδικά αν λάβουμε υπόψη μας τις ζημιές που υπέστησαν τα τουριστικά γραφεία από την πανδημία.

Εκτός αυτού, με κριτήριο το προηγούμενο άρθρο, είναι δυνατή η λειτουργία τουριστικών γραφείων και από τρίτες χώρες μόνο με την παρουσία κάποιου αντιπροσώπου στην Ελλάδα, κάτι που μπορεί να αποσπάσει περαιτέρω απασχόληση και τζίρους από την τοπική κατανάλωση. Δηλαδή, θα μπορεί κάποιος να κλείνει εκδρομές σε ελληνικά νησιά με γραφεία από την Τουρκία, την Κίνα ή την Ινδία; Ο τουρισμός είναι υπηρεσία που έχει στόχο την εισροή και παραμονή κεφαλαίων στη χώρα, οπότε ο σκοπός δεν θα πρέπει να είναι η εξοικονόμηση, αλλά η εξυπηρέτηση. Εναλλακτικά, θα έπρεπε να επιβληθεί ψηφιακός φόρος προς όφελος των τοπικών κοινωνιών.

Στο άρθρο 22 θα μπορεί κάποιος Υπουργός Τουρισμού να αποφασίζει να επιβάλλει καθεστώς απλούστευσης και σε άλλες μορφές εναλλακτικού τουρισμού; Δεν θα είχαμε αντίρρηση, αλλά δεν θα έπρεπε να το αποφασίζει η Βουλή; Όπως και να είναι, η ανάπτυξη των νέων μορφών τουρισμού πρέπει να γίνει με σχέδιο και όχι σπασμωδικά με καθεστώς γνωστοποίησης.

Με το άρθρο 26, εάν το καταλάβαμε σωστά, ονομάζονται ως οργανωμένοι υποδοχείς μεταποιητικών και επιχειρηματικών δραστηριοτήτων τα επιχειρηματικά πάρκα μεμονωμένης μεγάλης μονάδας; Δηλαδή, μία μεγάλη μονάδα θα μπορεί να βαφτιστεί επιχειρηματικό πάρκο και έτσι θα ωφεληθεί από τις διατάξεις της παραγράφου 2, όσον αφορά την τήρηση αποστάσεων από εγκαταστάσεις ή περιοχές που βρίσκονται εκτός του υποδοχέα; Παίζει κανείς με τις λέξεις όσον αφορά την έννοια της νομιμότητας και της ασφάλειας ενδεχομένως; Δεν μπορούν να υπάρχουν αποθηκευτικοί χώροι με εύφλεκτα υλικά δίπλα σε μία πόλη ή σε ένα σχολείο, αλλά όταν τους ονομάζουμε επιχειρηματικό πάρκο θα μπορούν; Ελπίζουμε να το καταλάβαμε λάθος, αφού, εάν ισχύει, η παρανομία θα γίνεται νόμιμη μέσω της κομματικής πλειοψηφίας.

Το άρθρο 27 είναι διαδικαστικό, αφού προστίθενται στα επιχειρηματικά πάρκα, τα πάρκα μεμονωμένης μεγάλης μονάδας. Το γεγονός αυτό τεκμηριώνει το παράδοξο της τροπολογίας, αφού προβλέπεται ότι δεν μπορεί να γίνει μετατροπή των χρήσεων γης χωρίς την έγκριση του φορέα ανάπτυξης του πάρκου, που στην περίπτωση της μεγάλης μονάδας είναι η ίδια η μονάδα.

Έχουμε μία ερώτηση εδώ με βάση σχόλια που λάβαμε. Μήπως στα επιχειρηματικά πάρκα και στα επιχειρηματικά πάρκα μεμονωμένης μεγάλης μονάδας θα μπορούν να συμπεριλαμβάνονται αιολικά πάρκα και φωτοβολταϊκά; Ο λόγος που ρωτάμε εάν συμπεριλαμβάνονται είναι το ότι έτσι θα μπορούν να διαφεύγουν των χωροταξικών περιορισμών.

Το άρθρο 28 αποτελεί μία ακόμη χαριστική ρύθμιση για μονάδες logistics, αφού θα μπορούν να υπερβούν αυτούς τους οικονομικούς κανόνες που ισχύουν για άλλες μονάδες σε επιχειρηματικά πάρκα, όσον αφορά τον συντελεστή δόμησης με ύψος έως και 32 μέτρα, οκταώροφη πολυκατοικία, δηλαδή, ίσως και περισσότερο ακόμη. Μήπως είναι φωτογραφική ρύθμιση για κάποια μονάδα; Εδώ ολόκληρο το γήπεδο της ΑΕΚ και περιορίστηκε το ύψος του.

Με το άρθρο 29 τα επιχειρηματικά πάρκα μεμονωμένων μεγάλων μονάδων, συμπεριλαμβανομένων των logistics, μεταφέρονται στο Υπουργείο Ανάπτυξης, ενώ καθορίζεται ποιες μεγάλες μονάδες εφοδιαστικής μπορούν να συμπεριλαμβάνονται. Αυτές που έχουν έκταση, τουλάχιστον, 150 στρέμματα για δραστηριότητες υψηλής όχλησης και 100 στρέμματα για δραστηριότητες μέσης όχλησης. Πώς αποφασίζεται αυτό; Είναι φωτογραφικό; Ίσως θα μπορούσαμε να παρέχουμε ως κράτος ευνοϊκές ρυθμίσεις, αλλά με βάση την απασχόληση που εξασφαλίζουν αυτές οι μονάδες. Μια πλήρως αυτοματοποιημένη αποθήκη της Amazon, για παράδειγμα, όπως θα είναι πλέον, δίπλα στην πόλη, δεν προσφέρει κάτι στην πόλη, αλλά στην Amazon.

Ευχαριστώ πολύ, θα συνεχίσω με τα υπόλοιπα την επόμενη φορά.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):**  Ευχαριστούμε τον κ. Βιλιάρδο.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Δούνια Παναγιώτα (Νόνη), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος - Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Τελιγιορίδου Ολυμπία, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Κομνηνάκα Μαρία, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Λογιάδης, Ειδικός Αγορητής του ΜέΡΑ25.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Κύριε Υπουργέ, χθες είχαμε τοποθετηθεί σε άρθρα του Α’ μέρους του σχεδίου νόμου. Σήμερα θα τοποθετηθούμε σε άρθρα του Β΄ μέρους, αλλά επιτρέψτε μου πριν κάποιες γενικότερες παρατηρήσεις.

Άλλο ανάπτυξη και άλλο ευημερία, άλλο εξυγίανση και άλλο επέκταση. Προηγουμένως, μας μίλησαν οι φορείς. Ο Δήμαρχος Τανάγρας ήταν πολύ λακωνικός, ουσιαστικά δεν μας είπε πολλά πράγματα στην τοποθέτησή του. Φαινόταν, κατά τη δικιά μου εκτίμηση, ότι ήταν σε δύσκολη θέση. Του θέσαμε το ερώτημα, εάν ο Δήμος, εάν ο πολίτης συμφωνεί με την επέκταση των επενδυτικών πάρκων στην περιοχή. Δεν απάντησε, ήταν απών.

Κύριε Υπουργέ, είστε χειριστής πολύ καλός της ελληνικής γλώσσης και είναι ωραίο αυτό, η ελληνική γλώσσα. Η λέξη «κράτος» σημαίνει ισχύς, σημαίνει εξουσία, σημαίνει δύναμις. Αυτήν, όμως, την εξουσία, τη δύναμη της πολιτείας, την μεταβιβάζετε με το σχέδιο νόμου στους ιδιώτες.

Οι φορείς, σήμερα, που προέρχονται από τον ιδιωτικό τομέα, όπως και εγώ προσωπικά, ανέδειξαν ότι επιζητούν ρύθμιση και εποπτεία της αγοράς, αλλιώς «το μεγάλο ψάρι τρώει το μικρό». Άρα, μειώνουμε το κράτος, το οποίο το έχουμε απαξιώσει, ήδη, ως αναποτελεσματικό, γραφειοκρατικό και ό,τι άλλο απαξιωτικό επίθετο θέλετε να χρησιμοποιήσετε. Το συρρικνώνουμε και μεταβιβάζουμε αρμοδιότητες και εξουσίες στον ιδιώτη, αλλά αυτό το κράτος, όπως και αν το χαρακτηρίσετε, το δημιουργήσατε εσείς, διαχρονικά, που κυβερνάτε τις τελευταίες δεκαετίες τη χώρα. Ο σοφός λαός μας λέει «αυτά κι αυτά φέραν αυτά».

Το δεύτερο μέρος του σχεδίου νόμου, αφορά ειδικότερες ρυθμίσεις για την αναπτυξιακή δραστηριότητα, όπως λέει. Αποτελείται από τέσσερα κεφάλαια. Δίδει, ουσιαστικά, «γη και ύδωρ». Αναγνωρίζουμε ότι την τελευταία δεκαετία έχουμε μία συνεχή αποεπένδυση στην Ελλάδα. Χθες αναφερθήκαμε στην υπερφορολόγηση, ως βάρος για τις επενδύσεις, αποτέλεσμα των μνημονίων, τα οποία και οι τρεις Κυβερνήσεις, Νέας Δημοκρατίας, ΠΑΣΟΚ/ΚΙΝΑΛ και ΣΥΡΙΖΑ, υπέγραψαν και οι οποίες, σήμερα, υπερψηφίζουν το νομοσχέδιο.

Σήμερα, θα αναφερθώ σε ένα άλλο θέμα για τις επενδύσεις. Στο θέμα της έλλειψης ρευστότητος. Στον Βορρά της Ευρωπαϊκής Ένωσης έχουμε αρνητικά επιτόκια και δεν γίνονται επενδύσεις. Στον Νότο, στην Ελλάδα, έχουμε πολύ υψηλά επιτόκια και δεν έχουμε ρευστότητα. Όλο αυτό μας δείχνει μία οικονομική έκρηξη εντός της Ευρωπαϊκής Ένωσης. Αυτή η έλλειψη ρευστότητος, εδώ στην Ελλάδα, αφορά τους πολλούς, τους μικρούς και τους μεσαίους, ουσιαστικά. Όχι τους λίγους και τους πολύ μεγάλους. Αυτοί μπορούν, πάντα, να βρίσκουν και να αντλούν κεφάλαια εύκολα. Πέρα δε αυτών, ποιος λογικός θα έρθει να επενδύσει, απλός πολίτης εννοώ, απλός επενδυτής, όταν «κάθε τρεις και λίγο» αλλάζουν οι νόμοι, το πλαίσιο, η φορολογία, ακόμη και νόμοι με αναδρομική ισχύ ψηφίζονται.

Η πανδημία μάς έδειξε ότι οι ανισότητες έχουν εκτοξευθεί, έχουν διευρυνθεί και η ψαλίδα έχει μεγαλώσει. Οι μεγάλοι έγιναν και γίνονται ακόμη μεγαλύτεροι, οι μικροί καταρρέουν και εξαφανίζονται. Ποιος θα επενδύσει; Ο πολύ μεγάλος. Ο μικρός δεν έχει δυνατότητα, όσο κι αν το παρόν σχέδιο νόμου θέλει, στην καλύτερη των περιπτώσεων, να τον βοηθήσει, όπως εσείς λέτε. Θα μείνει κενό γράμμα, κενό περιεχομένου. Το είπε και ο Αντιπρόεδρος, σήμερα, του ΕΕΑ ότι πρέπει να στηρίξουμε τη μικρομεσαία επιχειρηματικότητα, η οποία αποτελεί τη ραχοκοκαλιά της ελληνικής οικονομίας.

Ουσιαστικά, το σχέδιο νόμου στηρίζει, όπως αναφέρει στο άρθρο 29, την ανάπτυξη επιχειρηματικών πάρκων μεμονωμένων μεγάλων μονάδων. Και το άρθρο 28 δίδει τη δυνατότητα για κατ’ εξαίρεση ανέγερση βιομηχανικών κτηρίων και καθ’ υπέρβαση. Το άρθρο 29 δίνει τη δυνατότητα σε μεγάλες μεμονωμένες μονάδες να επεκταθούν. Δεν θέτει κανένα περιορισμό. Δηλαδή, αυτό μπορεί να γίνει σε εκτός σχεδίου περιοχές, σε περιοχές natura, οπουδήποτε.

Το άρθρο 30. Ρωτήσαμε τον Δήμαρχο, δεν μας απάντησε, αν υπάρχει σύμφωνη γνώμη της περιοχής. Γίνεται επέκταση της ζώνης. Δεν είναι εξυγίανση, είναι επέκταση. Λέει εξυγίανση και, ουσιαστικά, επιβαρύνει την περιοχή και το περιβάλλον, με την επέκταση του επιχειρηματικού πάρκου. Δεν αναφέρει δε, πότε θα γίνει η έγκριση του τροποποιημένου, αναθεωρημένου Γενικού Πολεοδομικού Σχεδίου. Αφήνει, λοιπόν, παράθυρα ορθάνοιχτα, για περαιτέρω προσωρινή άδεια λειτουργίας μέχρι νεωτέρας. Και στην Ελλάδα γνωρίζουμε ότι ουδέν μονιμότερο του προσωρινού. Το ερώτημα, λοιπόν, είναι, θέλουν τα Οινόφυτα περαιτέρω συγκέντρωση βιομηχανικών και μεταποιητικών δραστηριοτήτων;

Ρώτησα, προηγουμένως, στους φορείς, τον Πρόεδρο του Τεχνικού Επιμελητηρίου Ελλάδος, για να μας σχολιάσει ο ίδιος τα άρθρα 29, 30 και 33. Επιφυλάχθηκε, περιμένουμε την απάντησή του.

Αυτό το σχέδιο νόμου συμβάλλει με την περαιτέρω συγκέντρωση και αύξηση δραστηριοτήτων στον υδροκεφαλισμό της Ελλάδος, με επακόλουθα ακόμη και εθνικής ασφάλειας, όταν θα φεύγουν και θα μεταναστεύουν κάτοικοι από άλλες περιοχές στον τεράστιο πόλο έλξης, στον τεράστιο μαγνήτη, που λέγεται Αθήνα και γύρω περιοχές από αυτήν, όπως τα Οινόφυτα.

Θα κλείσω λέγοντας πόσο αυτοκαταστροφική απομάκρυνση είναι από τους αγρότες, που φεύγουν από τις αγροτικές περιοχές, στην κάποτε ισόρροπη περιαστική Αττική. Το πρόβλημα θα επιτείνει την εμφάνιση ψυχικών ασθενειών στους σύγχρονους κατοίκους και αν αυτό ισχύει και καταρρεύσει η μονάδα, το άτομο, μαζί του καταρρέει και η κοινωνία. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Λογιάδη. Τον λόγο έχει για πέντε λεπτά ο κ. Γιαννούλης και ολοκληρώνεται η διαδικασία.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Καταρχήν, θα ήθελα να κλείσουμε μερικές εκκρεμότητες από χθες και να ζητήσω δημόσια την κατανόηση του κ. Ανδριανού, στην ορθή παρατήρησή του, για το χαρακτηρισμό μου «158 φωστήρες» για τους συναδέλφους της Νέας Δημοκρατίας. Και αυτό δεν το κάνω ούτε επιτηδευμένα ούτε με υποκρισία. Θα έλεγα, όμως, κύριε Ανδριανέ, ότι 157 Βουλευτές της Νέας Δημοκρατίας έχουν την ιστορική ευθύνη γι’ αυτό που ψηφίστηκε. Εξαιρώ τη γενναία και θαρραλέα κυρία Ευθυμίου, που, παρά το γεγονός ότι υπερψήφισε, έθεσε τα θεμέλια της αντίκρουσης - να μην πω του διασυρμού - του νομοσχεδίου Χατζηδάκη για τα εργασιακά, στο σημείο εκείνο που καταψηφίστηκε. Θέλω, βέβαια, να σας πω ότι η ιστορική ευθύνη παραμένει, αλλά θέλω να απαντήσω σε ένα λεπτό χωρίς να υπάρξει ναρκοθέτηση ή πυροδότηση κλίματος, κύριε Πρόεδρε, και σε αυτό που είπε ο κ. Παπαθανάσης χθες, ο Αναπληρωτής Υπουργός «εγώ δεν συμμερίζομαι την άποψη πολλών μελών της Κοινοβουλευτικής Ομάδας της Νέας Δημοκρατίας ότι οι εξωκοινοβουλευτικοί Υπουργοί είναι δεύτερης ταχύτητας πολιτικά πρόσωπα, το αντίθετο, αυτά που λένε τα μετρώ ως πάρα πολύ σοβαρά», και μας κατηγόρησε για υποκρισία.

Είναι υποκρισία που ανταποκριθήκαμε στην πρόκληση/πρόσκληση του κ. Μητσοτάκη για ονομαστική ψηφοφορία για κάθε άρθρο;

Εκεί, λοιπόν, οφείλαμε, σύμφωνα με τη συνείδησή μας, να υπερψηφίσουμε αυτά που θεωρούμε ότι είναι ορθά, τα οποία, όμως, θα μπουν σε εφαρμογή σε μελλοντικό χρόνο, και καταψηφίσαμε αυτά που μπαίνουν σε εφαρμογή από τη Δευτέρα και έχουν ως άμεση επίπτωση τη μείωση εισοδημάτων και δικαιωμάτων. Και αν δεν θέλετε να το ακούσετε από εμένα, ακούστε το από την Επιστημονική Επιτροπή της Βουλής, από την Ένωση Δικαστών Εισαγγελέων, από την κυρία Ευθυμίου και από τους φορείς που συμμετείχαν στη διαβούλευση.

Επίσης, κύριοι συνάδελφοι, εγώ υποκρισία θεωρώ το να μην είμαστε συνεπείς με το περιεχόμενο το νομοθετικό, το πολιτικό και το αιτιολογικό του νομοσχεδίου που εισάγεται, σήμερα, με ευθύνη του Υπουργού Ανάπτυξης και Επενδύσεων, του κ. Γεωργιάδη. Μπορεί να έχουμε χίλιες διαφορές. Δεν μπορώ να μην του αναγνωρίσω ότι είναι πρακτικός άνθρωπος. Και στην επίσπευση διαδικασιών το κάνει, γιατί το πιστεύει.

Επειδή, όμως, χθες, αναφερθήκαμε - και το ίδιο Υπουργείο έχει και την πολιτική ευθύνη του Πτωχευτικού Κώδικα - αναρωτήθηκα μεγαλόφωνα, εάν επρόκειτο για μια επιχείρηση του κ. Γεωργιάδη - δεν το λέω ειρωνικά - με χρέη 340 εκατομμυρίων σε μια τράπεζα και έχοντας δύο πηγές εισοδήματος, την κρατική επιχορήγηση 75%, που θα μπορούσε να καλύψει μέρος των χρεών, και το 40% της βουλευτικής αποζημίωσης, που απολαμβάνουν, σχεδόν, ακέραιη οι Βουλευτές της Νέας Δημοκρατίας, δεν είναι μια λογική, της πιάτσας, της λογικής, της κοινωνίας αντίδραση;

Παρόλα αυτά, ξέρω πολύ καλά ότι η Δημοκρατία και ο Κοινοβουλευτισμός δεν είναι επιχείρηση, αλλά η ευνοϊκή μεταχείριση της Νέας Δημοκρατίας στο θέμα αυτό προσβάλλει τη δημοκρατία και την ισονομία. Δεν το βλέπω ως επιχείρηση, αλλά το βλέπω ως ένα δημοκρατικό ζήτημα.

Και, τέλος, πριν μπω στα άρθρα του νομοσχεδίου, θέλω να κάνω και μια παρατήρηση σε σχέση με την επικαιρότητα. Πρέπει, κάποια στιγμή, να καταλάβουμε ότι δεν είμαστε αυτό που νομίζουμε ότι λέμε και νομίζουμε ότι περνάει σε αυτήν την κοινωνία και στην κοινή γνώμη. Σήμερα, κυρίες και κύριοι συνάδελφοι, κύριε Υπουργέ, καλώς ή κακώς, κακώς, η επικαιρότητα επισκιάζεται από τη χαρακτηριστική περίπτωση γυναικοκτονίας - και θα εξηγήσω τι εννοώ - στα Γλυκά Νερά. Την ίδια ώρα που υπάρχει Βουλευτής, που μοιράζεστε τα ίδια έδρανα, ο οποίος μας έχει πει στον νόμο για τη συνεπιμέλεια ότι κάποιος που χτυπάει ή κακοποιεί τη γυναίκα του μπορεί να είναι και καλός πατέρας, και μοιραζόμαστε τις ίδιες αξίες; Συγγνώμη, αλλά διαφωνώ.

Μπαίνω, τώρα, στο θέμα του νομοσχεδίου. Κύριε Υπουργέ, επειδή θα επαναλάβω και δεν είναι σαρκασμός, ότι είστε πρακτικός άνθρωπος, θέλω να μου εξηγήσετε, ως άπειρου Βουλευτή, πώς γίνεται να συζητάμε για έναν νόμο, που ο πυρήνας του, στην ουσία, θα εξειδικευτεί, δηλαδή τον νόμο θα τον έχουμε σε πλήρη ανάπτυξη μετά από δεκάδες Κοινές Υπουργικές Αποφάσεις και Υπουργικές Αποφάσεις.

Εάν, σήμερα, με ρωτήσει ένας πολίτης «τι ακριβώς ψηφίσατε στη Βουλή», ψηφίσαμε ότι για μία σειρά από θεωρητικές προσεγγίσεις, για μία σειρά από πολιτικά ζητήματα, θα εκδοθούν, στο μέλλον, εκτελεστικές Κοινές Υπουργικές Αποφάσεις.

Θέλω να μείνω σε δύο σημεία. Το είπα και χθες. Θα δούμε και στη συνέχεια πώς εξειδικεύεται το περιεχόμενο του νομοσχεδίου. Υπάρχει μία αγωνιώδης έκκληση της ΕΣΑμεΑ, των ανθρώπων με αναπηρία, γιατί το γνωρίζω από πρώτο χέρι, όπως και όλοι σας. Διότι, κύριε Ανδριανέ, κύριε Γεωργιάδη, κύριε Κατρίνη, όλοι μας δεν έχουμε κληρονομήσει ούτε έδρες από τον μπαμπά μας ούτε γεννηθήκαμε στα έδρανα της Βουλής. Οι υποδομές του Υπουργείου Μεταφορών είναι σε τραγική κατάσταση. Οι κτηριακές εγκαταστάσεις, η υποστελέχωση και η λειτουργία είναι, όντως, προβληματικές. Δεν μπορούμε, για να θεραπεύσουμε αυτό που είναι το μείζον πρόβλημα, να υποτιμήσουμε την πρόσβαση αυτών των ανθρώπων, όπως το ζητάνε και αυτοί που τους εκπροσωπούν, για να μπορούν, με ίσους όρους, να απολαμβάνουν τα δικαιώματα ή να εκτελούν τις υποχρεώσεις τους.

Τώρα, το τελευταίο που αφορά στο νομοσχέδιο. Και να το συζητήσουμε και στη συνέχεια, τις επόμενες μέρες. Υπάρχει μια πληγή στην ελληνική οικονομία, που ήταν οι εταιρείες οδικής βοήθειας. Ξέρετε ότι μένω - δεν λέω εκλέγομαι - στη Θεσσαλονίκη, όπου υπάρχει το χαρακτηριστικό παράδειγμα της EXPRESS SERVICE. Έχετε αναλύσει αυτό, που με βάση τη νομοθέτηση που εισάγετε, πού μπορεί να οδηγήσει; Δεν εννοώ μόνο το δημοσιονομικό κόστος, που είναι οι απλήρωτες εισφορές σε Ταμεία ή τράπεζες – τότε ΙΚΑ, τώρα ΕΦΚΑ - της EXPRESS SERVICE. Είναι ότι, ενώ θα έπρεπε να ενισχυθούν οι ελεγκτικοί μηχανισμοί και γι’ αυτές τις εταιρείες, αντιθέτως, βλέπουμε μια χαλαρότητα. Δεν λέω με θεσσαλονική εκφορά λόγου το «χαλαρότητα», αλλά εννοώ μια νομοθετική χαλαρότητα.

Είναι και άλλα σημεία που πρέπει να δούμε, αλλά δεν έχω άλλο χρόνο. Όμως, θα ήθελα, πραγματικά, να δώσουμε ένα υπόδειγμα ότι, κάποια στιγμή, σε αυτήν την αίθουσα, σε αυτό το Κοινοβούλιο, μπορεί να υπάρξει σύνθεση απόψεων, για να καταλήξουμε στο καλύτερο αποτέλεσμα και όχι δογματική και εμμονική αντιπαράθεση κομμάτων.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Και εμείς ευχαριστούμε τον κ. Γιαννούλη. Τον λόγο έχει ο Υπουργός Ανάπτυξης και Επενδύσεων, κ. Γεωργιάδης. Ορίστε, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Πρώτα, ένα σχόλιο γι’ αυτά που είπε ο κ. Γιαννούλης και θα τα πω όλα με τη σειρά. Εάν, κύριε Γιαννούλη, διαφωνείτε με την παρουσία των Κοινών Υπουργικών Αποφάσεων ως προς την εφαρμογή αυτών που ψηφίζετε, μια αναγκαστική επιλογή στη διοίκηση του κράτους, μην το ψηφίζετε. Το κόμμα σας δήλωσε ότι ψηφίζει. Αφού το κόμμα σας δήλωσε ότι ψηφίζει, ότι συμφωνείτε, σε αυτόν που θα σας ρωτήσει αυτό που είπατε, θα του εξηγήσετ, γιατί το ψηφίζετε. Τελεία. Αν διαφωνείτε ή δεν μπορείτε να το εξηγήσετε, καταψηφίζετε. Έτσι δουλεύει η ζωή και η πολιτική. Άρα, μην τσακωνόμαστε σε αυτά που συμφωνούμε.

Ούτως η άλλως, όπως σωστά είπε ο Εισηγητής σας, ο παρών νόμος είναι το κλείσιμο ενός μνημονιακού κύκλου, μιας σειράς μνημονιακών υποχρεώσεων, που άρχισε το 2016. Οι δικοί σας Υπουργοί έκαναν το ίδιο. Οι δικοί σας Υπουργοί έκαναν τον πρώτο κύκλο. Εγώ έκανα τον δεύτερο και τον τρίτο κύκλο. Έβαλαν και αυτοί Κοινές Υπουργικές Αποφάσεις, όπως βάλαμε και εμείς, διότι το μοντέλο είναι ακριβώς το ίδιο. Να πω μόνο για τα Πρακτικά ότι το παρόν σχέδιο νόμου και ο λόγος που ψηφίζετε από τα τρία κόμματα - και λογικά ψηφίζεται - είναι γιατί είναι η εισαγωγή και στο ελληνικό δίκαιο των προτάσεων της Παγκόσμιας Τράπεζας για το πώς μπορεί η οικονομία μας να γίνει περισσότερο αποτελεσματική και να ανεβαίνουμε στους δείκτες, που είπε προηγουμένως ο κ. Κατρίνης. Θα αναφερθώ, σε λίγο, σε όλους αυτούς.

Δεν αποτελεί, δηλαδή, κάποια εφεύρεση του Αδώνιδος Γεωργιάδου, ούτε διεκδικώ εδώ κάποιες τεράστιες μεταρρυθμιστικές δάφνες.

Είναι, όπως και το προηγούμενο, αποτέλεσμα συλλογικής διυπουργικής δουλειάς. Οι υπηρεσίες, δηλαδή, των συναρμοδίων Υπουργείων δούλεψαν από κοινού. Με ποιους από κοινού; Δηλαδή, με τους συμβούλους παγκόσμιας τράπεζας, για να υιοθετήσουμε και στην Ελλάδα πρακτικές που, ήδη, έχουν υιοθετηθεί σε άλλες χώρες, για να επιταχυνθεί η οικονομική δραστηριότητα. Αυτό είναι. Πολιτικά δεν έχει μεγάλο ενδιαφέρον, γιατί συμφωνούμε. Για τους ανθρώπους και τη ζωή τους έχει τεράστιο ενδιαφέρον, γιατί κάνει τη ζωή τους ευκολότερη. Γιατί στον πίνακα που αναφέρατε, πράγματι, είπατε δεν ανεβήκαμε πέρυσι με φέτος στον δείκτη της κυβερνητικής αποτελεσματικότητας - είχαμε ανέβει 8 θέσεις πέρσι -, αλλά ανεβήκαμε 14 θέσεις στον πίνακα της επιχειρηματικής αποτελεσματικότητας. Άρα, λοιπόν, τα νομοσχέδια αυτά αυξάνουν το δείκτη της επιχειρηματικής αποτελεσματικότητας και αυτό είναι που κάνουμε σήμερα. Με αυτό το νομοσχέδιο, του χρόνου, θα είμαστε άλλες 14 θέσεις καλύτερα στον πίνακα της επιχειρηματικής αποτελεσματικότητας. Γιατί, τελικά, η προσπάθεια να προχωρήσει η οικονομία μας και να διευκολυνθεί η επιχειρηματική δραστηριότητα, είναι μία προσπάθεια που δεν γίνεται σε μια μέρα ούτε σε έναν νόμο, αλλά θέλει διαρκή πίεση σε πολλά διαφορετικά επίπεδα, σε πολλά διαφορετικά νομοσχέδια, σε πολλά διαφορετικά μέτωπα και ένα από αυτά είναι το σημερινό νομοσχέδιο.

 Το νομοσχέδιο αυτό απλουστεύει το αδειοδοτικό πλαίσιο για τις εξής οικονομικές δραστηριότητες, για την οδική βοήθεια, στην οποία αναφερθήκατε προηγουμένως, θα αντέτεινε κάποιος ρητορικά ότι το τότε ρυθμιστικό πλαίσιο, που ήταν εξαιρετικά αυστηρό, δεν απέτρεψε το φαινόμενο της Express Service. Άρα, δεν ήταν η αποτυχία τελικώς της Express Service, που για να είμαι δίκαιος για ένα μεγάλο διάστημα ήταν μια πολύ πετυχημένη εταιρεία. Το πότε θα φτιάξω μία εταιρεία είναι πιο σύνθετο θέμα και δεν είναι μόνο θέμα νομοθετικό. Ακόμα, οι σχολές οδηγών και μοτοσυκλετών, τα κέντρα θεωρητικής εκπαίδευσης υποψήφιων οδηγών, που είναι αυτά που μένουν σε μια πιο αυστηρή κατηγορία, και οι σχολές κέντρα επαγγελματικής κατάρτισης για τη χορήγηση πιστοποιητικού επαγγελματικής ικανότητας. Αυτός είναι ο κύκλος των επαγγελματικών δραστηριοτήτων, που απλουστεύονται με το παρόν νομοσχέδιο. Έχουμε από το Υπουργείο Υγείας, φυσικά, τις απλουστεύσεις από τα αυτοτελή διαιτολογικά γραφεία και πολυδύναμες διαιτολογικές μονάδες, τα εργαστήρια αισθητικής. Ως προς το Υπουργείο Τουρισμού, είναι τα τουριστικά γραφεία, οι τουριστικές επιχειρήσεις οδικών μεταφορών και οι μονάδες ιαματικής θεραπείας, κέντρα ιαματικού τουρισμού, θερμαλισμού, κέντρα θαλασσοθεραπείας.

Σε αυτές, λοιπόν, τις οικονομικές δραστηριότητες, για να μην επαναλαμβάνομαι και γίνομαι βαρετός, άλλωστε τα ξέρετε, όπου είναι δυνατόν να γίνει η διαδικασία αυτόματα και μετά να ακολουθεί ο έλεγχος, γίνεται. Σε μία συγκεκριμένη δραστηριότητα, που έχει σχέση με τη δημόσια υγεία, στα ιαματικά λουτρά, θεσμοθετούμε και χρονικό προσδιορισμό του πότε θα γίνει ο έλεγχος εκ των υστέρων, για να είμαστε βέβαιοι ότι δεν θα γίνει κάτι που θα βλάψει την υγεία κάποιων ανθρώπων, αλλά, ταυτόχρονα, θα επιταχύνουμε την επιχειρηματική δραστηριότητα. Στο κομμάτι της σχολής οδηγών, επειδή αφορά τη δημόσια τάξη και ασφάλεια και υγεία των συμπολιτών μας από κάποιον που δεν ξέρει να οδηγεί και αν πήρε εύκολα το δίπλωμα ή ευκολότερα, έχουμε εκεί προβάλλει το ανάποδο μοντέλο για να είμαστε πιο εξασφαλισμένοι ότι όλα θα πάνε καλά. Όπου μπορούμε να πάμε με την ταχύτερη διαδικασία, πάμε με την ταχύτερη διαδικασία. Αυτά τα κάνουν σε όλες τις χώρες του προηγμένου κόσμου και ήρθε η ώρα να τα κάνουμε και εμείς. Αυτό είναι πάνω-κάτω το μεταρρυθμιστικό πλαίσιο που ψηφίζουμε σήμερα.

 Ως προς τον κ. Δελή, τον σεβαστό συνάδελφο από το Κομμουνιστικό Κόμμα Ελλάδος, δεν έχω λόγο να διαφωνήσω πολύ. Αυτό είναι ένα νομοσχέδιο, αγαπητέ κύριε Δελή, που αφορά την καπιταλιστική δραστηριότητα. Εσείς είστε κομμουνιστής. Είναι δυνατόν ποτέ ένας κομμουνιστής να χαίρεται ή να έχει έστω και μία γνώμη για το πώς θα δουλέψει καλύτερα ο καπιταλισμός; Εσείς θέλετε να μην υπάρχει καθόλου επιχειρηματική δραστηριότητα. Εσείς θέλετε να υπάρχει κεντρικός σχεδιασμός του κράτους και να μας λέει το κράτος, εσύ θα γίνεις εργάτης, εσύ θα γίνεις δικηγόρος, εσύ θα γίνεις γυναικολόγος. Εμείς δεν θέλουμε αυτό, εμείς θέλουμε ο καθένας να αποφασίζει μόνος του. Είμαστε υπέρ του καπιταλισμού, της ελεύθερης οικονομίας. Εγώ το λέω χωρίς κόμπλεξ, να ξέρετε. Δεν έχω τέτοια συμπλέγματα. Καπιταλισμός είναι το καλύτερο σύστημα της ανθρώπινης ιστορίας. Αυτό το σύστημα που απέτρεψε τη μεγαλύτερη κοινωνική κινητικότητα. Είμαι εξαιρετικά ευτυχής που ζω σε καπιταλιστικό καθεστώς και όχι σε κομμουνιστικό και εξαιρετικά υπερήφανος Υπουργός που συμβάλλω στο να δουλέψει ο καπιταλισμός καλύτερα. Άρα, μαζί δεν θα διαφωνήσουμε, όταν θα έρθουν τα σοβιέτ στην Ελλάδα - φαντάζομαι ποτέ - θα κάνετε αυτά που νομίζετε.

 Επειδή, δόθηκαν και κάποιες θέσεις από τα κόμματα, δεν θέλω να τις αφήσω να περάσουν έτσι. Αγαπητέ κύριε Κατρίνη, σωστά αναφερθήκατε ότι στην κυβερνητική αποτελεσματικότητα μείναμε στο ίδιο μέρος. Εμένα η κριτική μου αρέσει, την δέχομαι, διότι ωθεί και την κάθε κυβέρνηση και τον κάθε υπουργό να καταβάλουν ακόμη μεγαλύτερη προσπάθεια.

Όμως, πάντα, ένα γεγονός έχει τη δύναμη να το δεις μισογεμάτο ή μισοάδειο. Ποια είναι η πραγματικότητα του συγκεκριμένου δείκτη; Γιατί μιλάμε για τον συγκεκριμένο δείκτη τώρα. Η Ελλάδα, χθες, ανακηρύχθηκε στην 46η θέση, που είναι η καλύτερη θέση που είχε ποτέ. Ουδέποτε ήταν στη θέση 45 ή στη θέση 40, ήταν πάντα στη θέση 60, 61, 63. Τώρα είναι στη θέση 46. Στα δύο χρόνια που είμαι σε αυτό το Υπουργείο και που έχω βάλει ως ευθύνη μου να μετατρέψω την Ελλάδα στην πιο επιχειρηματικά φιλική Ελλάδα που ξέραμε, σήμερα είμαστε βάσει αυτού του δείκτη στην πιο επιχειρηματικά φιλική Ελλάδα που ξέραμε. Μας αρκεί το 46; Εμένα καθόλου, θέλω να πάμε ακόμα πάλι καλύτερα του χρόνου και ακόμα καλύτερα του παρά χρόνου ή εφόσον ψηφίζονται τέτοια νομοσχέδια. Όμως, το ότι παραλάβαμε την Ελλάδα στη θέση 58 και σήμερα είμαστε στη θέση 46, με συγχωρείτε, είναι μια επιτυχία της Κυβερνήσεως, δεν είναι μια αποτυχία. Να πω ότι, εν μέσω COVID, κάποιες μεταρρυθμίσεις πήγαν λίγο αργότερα. Στον δείκτη του χρόνου θα είχαν αποτυπωθεί, γιατί έχουμε κάνει, ήδη, πολλά, ξεκολλήσαμε μετά το πρώτο σοκ του COVID, αυτά δεν έχουν ακόμα καταμετρηθεί. Άρα, ο δείκτης ο χθεσινός, ήταν μια ακόμα εθνική, αν μου επιτρέψετε, και κυβερνητική επιτυχία. Έχουμε την καλύτερη θέση στο διεθνή πίνακα ανταγωνιστικότητας που είχαμε ποτέ από το 1974. Επιτυχία. Όμως, οι δείκτες, είναι θεωρητικό πράγμα. Θα πει κάποιος, ωραία, μας έβγαλε ένα ινστιτούτο στην Ελβετία ένα δείκτη. Αυτό τι πάει να πει, πού θα πέσουν αύριο, από το ΜέΡΑ25, για τη ζωή των ανθρώπων;

Ερχόμαστε, λοιπόν, λίγο για τη ζωή των ανθρώπων. Καταρχάς, αγαπητέ κύριε συνάδελφε από το ΜέΡΑ25, μου είπατε ότι δίνουμε το κράτος, που είναι η εξουσία, στους ιδιώτες και μαζί με μια αναφορά επαινετική για μένα, για την ελληνική γλώσσα και τη χρήση, για την οποία σας ευχαριστώ. Θέλω να σας πω τη γνώμη μου εδώ, για να είναι και ένα ιδεολογικό ζήτημα, να το ξεκαθαρίσουμε, εγώ πιστεύω στο κράτος, προφανώς και πιστεύω στο κράτος, αλλά αυτό το κράτος υπηρετώ και με την πολιτική μου διαδρομή και με την υπουργική μου θητεία και με τη βουλευτική μου θητεία. Ανησυχώ, εάν οι ιδιώτες εμπλέκονται εντονότερα σε διάφορες και κρατικές υπηρεσίες, για παράδειγμα, στην αδειοδότηση, για την οποία μιλήσατε προηγουμένως ή στα βιομηχανικά πάρκα, που αναφερθήκατε στο πάρκο των Οινοφύτων; Προσωπικά, εγώ δεν ανησυχώ καθόλου, το θέλω κιόλας.

Θα σας πω πρώτα γιατί δεν ανησυχώ και μετά γιατί δεν θέλω. Έχει κάτι να φοβηθεί το κράτος με την εμπλοκή των ιδιωτών σε υπηρεσίες; Όχι είναι η απάντηση. Αυτά τα έχουν λύσει πολύ προ ημών, οι δημιουργοί του πρώτου πραγματικού κράτους στην ιστορία, οι Ρωμαίοι, οι οποίοι ξεκαθάρισαν ότι όταν ένα κράτος διατηρεί το imperium και θα σας πω αμέσως εις τι συνίσταται το imperium, είναι αδιάφορη η δράση των ιδιωτών. Εις τι συνίσταται το imperium του κράτους; Συνίσταται στις ιδιοκτησίες του, συνίσταται στην περιουσία του, συνίσταται στις κρατικά ελεγχόμενες επιχειρήσεις; Όχι, αυτό είναι το έργο των κομμουνιστών. Στηρίζεται μόνο σε τρία πράγματα, στο μονοπώλιό του στη νομοθετική εξουσία, δηλαδή δεν μπορεί και δεν δύναται να υπάρξει ιδιωτικό Κοινοβούλιο, στο μονοπώλιό του στην εκτελεστική εξουσία, δηλαδή ότι δεν δύναται να υπάρξει ιδιωτική κυβέρνηση και στο μονοπώλιό του στη δικαστική εξουσία, δηλαδή δεν δύναται να υπάρξουν ιδιωτικά δικαστήρια.

Ήρθε πολύ αργότερα ο Μαξ Βέμπερ και προσέθεσε ένα τέταρτο, είναι ενδιαφέρουσα η προσθήκη και τη δέχομαι, είναι σωστή, και το μονοπώλιό του στη νόμιμη κρατική βία. Αυτό είναι το κράτος. Είναι αυτά τα τέσσερα στο κράτος; Όλα τα άλλα μπορεί να είναι ιδιωτικά. Αυτό λέει η ρωμαϊκή θεωρία και σε αυτό πιστεύω εγώ. Γιατί; Γιατί ένας επόμενος κυβερνήτης, αν έχει μια άλλη άποψη για το κρατικό συμφέρον, μπορεί να νομοθετήσει και να το αλλάξει και, άρα, οτιδήποτε κάνουμε σήμερα δεν απειλεί το κράτος.

Γιατί το θέλω τώρα; Γιατί έχει αποδειχθεί παγκοσμίως, κατά τη δική μου γνώμη, γι’ αυτό είμαι καπιταλιστής, αν είχα άλλη γνώμη θα ήμουν κομμουνιστής, ότι όπου εμπλέκεται περισσότερο το κράτος, στην τρέχουσα οικονομική δραστηριότητα, το κάνει επί ζημία. Τα κράτη αυτά δεν ευημερούν και οι πολίτες τους δεν ευημερούν, αλλά οι πολίτες τους δυστυχούν, γιατί το κράτος έχει τη τάση, όταν εμπλέκεται στην τρέχουσα οικονομική δραστηριότητα, να αποκτά δύο χαρακτηριστικά. Το πρώτο είναι η εκτεταμένη διαφθορά και το δεύτερο είναι η τυραννία. Εγώ, δεν θέλω ούτε εκτεταμένη διαφθορά ούτε τυραννία. Γι’ αυτό πιστεύω στην ελεύθερη οικονομία. Δεν αντιδικούμε με το ΚΚΕ και τον κομμουνισμό εμείς μεμψίμοιρα, είμαστε υπερήφανοι για τις ιδέες μας και για αυτά που πιστεύουμε. Νικήσαμε τον κομμουνισμό στον πλανήτη, τον νικήσαμε ιδεολογικά.

Αυτό είναι που μας καθιστά κυρίαρχη πολιτική δύναμη στον πλανήτη, όχι στην Ελλάδα. Πάντως σας νικήσαμε. Γιατί; Διότι, τελικά, εμείς οι οπαδοί της ελευθέρας αγοράς προσφέραμε περισσότερη ευημερία στους συμπολίτες μας και στους ανθρώπους που ζουν στο δικό μας σύστημα από ότι οι άλλοι.

Όταν έπεσε το τείχος του Βερολίνου έτρεχαν από την ανατολική πλευρά για να πάνε στη δυτική, δεν έτρεξε κανείς από τη δυτική να πάει στην ανατολική. Και όταν υπήρχε το τείχος του Βερολίνου τουφέκισαν, τους έφεραν από την ανατολική πλευρά να πάνε στη δυτική, δεν τουφεκίστηκε κανείς από τη δυτική προς την ανατολική. Για ποιον λόγο; Διότι ζεις καλύτερα στην ελεύθερη οικονομία. Τελεία.

Ακούστηκε προχθές σε μια αστεία κωμική σχεδόν έκφραση ότι βγαίνοντας από τα ορυχεία εργάτες στα σοβιέτ έτρωγαν χαβιάρι. Το προσπερνάω αυτό. Αν θέλετε να κάνουμε ιδεολογική συζήτηση, πολύ ευχαρίστως. Κατά τη γνώμη μου, τα πάντα μπορούν να υπάρχουν σε ιδιώτη, τα πάντα. Στο κράτος, όμως, σε ορισμένους τομείς, όπως είναι η παιδεία, η υγεία, δέον είναι προτιμητέον, να έχει κρατικά συστήματα. Και αν θέλετε να σας πω γιατί το πιστεύω αυτό, θα σας το εξηγήσω ευθύς αμέσως, γιατί είναι ενδιαφέρουσα ιδεολογική συζήτηση.

Σε ορισμένους τομείς, δηλαδή, της ζωής πρέπει το κράτος να έχει παρουσία, για να βοηθά τους πιο αδύναμους. Αυτός είναι ο λόγος. Δηλαδή για να εξασφαλίζει την καθολική πρόσβαση. Η καθολική πρόσβαση στην παιδεία και στην υγεία είναι κρίσιμος τομέας κοινωνικής ύπαρξης το πρώτο, ως προς την υγεία, και κοινωνικής κινητικότητας ως προς το δεύτερο, να πηγαίνεις από κάτω προς τα πάνω.

Για τους φόρους ανέφερε ο συνάδελφος από την Ελληνική Λύση ότι οι φόροι δεν πέφτουν. Πρώτα – πρώτα, οι φόροι επί Κυβερνήσεως Κυριάκου Μητσοτάκη μόνο πέφτουν. Δεν υπάρχει ούτε ένας φόρος που να έχει ανέβει. Αντιθέτως, υπάρχουν πάρα πολλοί φόροι, από τον φόρο εισοδήματος, τον φόρο στα μερίσματα, προκαταβολή φόρου, τον ΦΠΑ που πέφτει.

Θα θέλαμε να πέφτει γρηγορότερα; Βεβαίως. Από το Κέντρο Φιλελεύθερων Μελετών προστέθηκε ημέρα φορολογικής ελευθερίας, που ανακοινώνεται κάθε χρόνο. Ήδη δεύτερη συνεχόμενη χρονιά ημέρα φορολογικής ελευθερίας μειώθηκε, ήλθε πιο κοντά. Δηλαδή, εργαζόμαστε λιγότερες ημέρες για το κράτος και περισσότερες για τον εαυτό μας.

Επί ΣΥΡΙΖΑ κάθε χρόνο οι μέρες αυξάνονταν, οι φόροι διαρκώς αυξάνονται. Τώρα, ο κ. Βαρουφάκης, το έθεσε ο συνάδελφος από την Ελληνική Λύση, μείωσε κανέναν φόρο; Όχι. Αντιθέτως, θα σας πω και μια προσωπική ιστορία, όταν έγινα Υπουργός Ναυτιλίας, Υφυπουργός Ανάπτυξης, Ανταγωνιστικότητας και Ναυτιλίας για την ακρίβεια, επί Κυβερνήσεως Λουκά Παπαδήμου, εγώ τότε θεωρούμουν ο πιο μνημονιακός Βουλευτής. Είχα ψηφίσει από το πρώτο μνημόνιο, είχα πει δεν υπάρχει λύση, θέλω μόνο το ευρώ. Είχα πει ότι αν δεν πάρουμε από το μνημόνιο θα βγούμε από το ευρώ, μου λέγαμε ότι μπορούμε να είμαστε στο ευρώ χωρίς μνημόνιο. Αυτά απαντήθηκαν από την ιστορία στη συνέχεια.

Μία από τις δεσμεύσεις του Υπουργείου Ναυτιλίας, το μνημόνιο το πρώτο, του Γιώργου Παπανδρέου, ήταν η κατάργηση των μειωμένων συντελεστών ΦΠΑ στο Αιγαίο. Από την ίδρυση, από την είσοδο της χώρας στο σύστημα του φόρου προστιθέμενης αξίας, η Ελλάδα είχε πάρει εξαίρεση για τα νησιά του Αιγαίου, για λόγους ανταγωνισμού. Τότε οι «Τροϊκανοί» είχαν αποφασίσει ότι ήταν μια ανωμαλία στο σύστημα του ΦΠΑ στην Ελλάδα και έπρεπε να καταργηθεί το μειωμένο ΦΠΑ στα νησιά του Αιγαίου.

Τότε, ως Υπουργός Ναυτιλίας είπα στην Τρόικα, που είχα κάνει όλες τις μεταρρυθμίσεις στο Υπουργείο Ναυτιλίας, ότι αν μου το επιβάλλεται αυτό θα παραιτηθώ, το θεωρώ λάθος, δεν το πιστεύω. Δεν υπογράφω κάτι που δεν πιστεύω.

Τελικά, πέρασε το δικό μου τότε και δεν υλοποιήθηκε η μεταρρύθμιση, χωρίς να καταστραφεί η Ελλάδα με το να βγούμε από το πρόγραμμα.

 Όταν αργότερα έγινε Υπουργός Υγείας στην Κυβέρνηση Σαμαρά, ήρθαν οι «Τροϊκανοί» ξανά με το ίδιο αίτημα. Δεν ήταν αρμοδιότητα του Υπουργείο Υγείας, στο οποίο συμμετείχα, αλλά επειδή είχα γνώμη από την προηγούμενη μου θητεία στο Υπουργείο Ναυτιλίας, στα Υπουργικά Συμβούλια είχα επιχειρηματολογήσει πολύ σθεναρά, γιατί δεν πρέπει να καταργηθεί ο μειωμένος ΦΠΑ στο Αιγαίο. Μάθαμε τους «Τροϊκανούς», που ήταν ίδιοι και στην υγεία, ίδιοι και παντού και τους γνώριζα, είχα συχνά αντιδικήσει στις συζητήσεις μου, γιατί αυτό το αίτημα είναι λάθος.

Καταλαβαίνετε, κύριοι συνάδελφοι, την έκπληξη που αισθάνθηκα, όταν τον Φεβρουάριο του 2015 δέχθηκα τηλεφώνημα από ένα μέλος της Τρόικας από τις Βρυξέλες, βράδυ 11 η ώρα, για να μου πει: Κύριε Υπουργέ, πήρα να σας πω πόσο λάθος κάνατε τόσα χρόνια. Τι εννοείτε, του λέω. Αυτό το οποίο εσείς μας αρνιόσασταν πεισματικά από την πρώτη μέρα που σας γνωρίσαμε, μας το έδωσε ο κ. Βαρουφάκης σε πέντε λεπτά.

 Και, πράγματι, ο κ. Βαρουφάκης, το Φεβρουάριο 2015, ο πρώτος νόμος που ψήφισε ήταν κατά του φόρου προστιθέμενης αξίας στα νησιά του Αιγαίου. Για τέτοια υπερήφανη διαπραγμάτευση μιλάμε, για τέτοια κόντρα με την τρόικα μιλάμε. Άρα, έναν φόρο ακούμπησε ο Βαρουφάκης και αυτός ήταν προς τα πάνω, φόρο προς τα κάτω ο Βαρουφάκης, ως Υπουργός Οικονομικών, στη Βουλή δεν έφερε. Άρα, ωραίες οι θεωρίες τώρα και όσα λέμε, αλλά είναι μόνο θεωρίες. Επειδή η πολιτική είναι εφαρμοσμένη τέχνη - και εκεί είναι η μεγαλύτερή μου διαφωνία και με την Ελληνική Λύση και με την Αριστερά εν γένει - με το ΚΚΕ είναι άλλη η διαφωνία, την είπαμε πριν, είναι ακριβώς το θέμα της αποτελεσματικότητας και της πρακτικότητας.

 Ωραίες αυτές οι θεωρίες, αλλά από θεωρίες δεν χόρτασε κανένας.

Πάμε, λοιπόν, τώρα να μπούμε στην αποτελεσματικότητα, τι κάνουμε; Γιατί όλα αυτά που ψηφίζουμε εδώ έχουν αποτέλεσμα πλην της ανόδου σε έναω δείκτη; Πρώτα από όλα, πάμε να δούμε, αγαπητέ κύριε Βιλιάρδο, που σας αρέσουν τα νούμερα, είναι μια συζήτηση που κάναμε σε μια προηγούμενη συζήτηση, όταν πέσατε εντελώς έξω στις εκτιμήσεις σας, τι είπε η ΕΛΣΤΑΤ στη διαφωνία που είχαμε ότι η Ελλάδα θα έχει διψήφιο αριθμό ύφεσης, το 2020 θα ήμασταν τελευταίοι σε όλη την Ευρώπη. Ούτε διψήφιο είχαμε ούτε τελευταίοι στην Ευρώπη. Τελευταίοι στην Ευρώπη με διψήφιο ήταν οι Ισπανοί, έτσι για την ιστορία. Δεν είπα ότι είπατε ψέματα, είπα ότι πέσατε έξω. Η εκτίμηση ότι θα είχαμε διψήφια ύφεση και τελευταίοι στην Ευρώπη απεδείχθη λανθασμένη, διότι είχαμε μονοψήφια ύφεση και τελικά εξαιρετικά μονοψήφια, 7,8% μείον, και δεν είμασταν τελευταίοι στην Ευρώπη, για την ακρίβεια ήμασταν τέταρτοι από το τέλος, τελευταίοι ήταν οι Ισπανοί. Θα πουν κάποιοι από το ΣΥΡΙΖΑ, «λέει τέταρτοι από το τέλος, είναι επιτυχία;». Μα πέντε χρόνια ΣΥΡΙΖΑ ήμασταν μόνο τελευταίοι. Για το ΣΥΡΙΖΑ μια θέση πάνω θα ήταν επιτυχία, αφού ήταν πάντα τελευταίοι, τελευταία η Ελλάδα. Η Ελλάδα πέντε χρόνια ΣΥΡΙΖΑ απήλαυσε όλη η Ευρωζώνη να έχει θετικούς ρυθμούς ανάπτυξης και εμείς αρνητικούς.

Πάμε τώρα, όμως, στο προκείμενο. Τι δείξαν τα στοιχεία της ΕΛΣΤΑΤ, για να πάμε στα πιο πρόσφατα, μην πάμε τώρα παλιά, για να δούμε αυτό που λέμε εφαρμοσμένη τέχνη, για το πρώτο τρίμηνο του 2021, κυρίως σε ό,τι αφορά τις επενδύσεις, που είναι και το δικό μου κομμάτι αρμοδιότητος.

 Πρώτον, στο γενικό. Η ύφεση του πρώτου τριμήνου του 2021, σε σχέση με το πρώτο τρίμηνο του 2020, έκλεισε στο μείον 2,3%. Οι αρχικές εκτιμήσεις του Υπουργείου Οικονομικών και ο Προϋπολογισμός προέβλεπαν μείωση, ύφεση δηλαδή, για το πρώτο τρίμηνο, μείον 11,6%. Πράγματι, για εμάς αποτέλεσε πολύ θετική έκπληξη το ότι πέσαμε τόσο έξω. Η πρόβλεψη για συν 3,6% σε ετήσια βάση του Προϋπολογισμού στηρίχθηκε στο σενάριο ότι το πρώτο τρίμηνο του 2023 θα είχαμε διψήφια ύφεση σε σχέση με το πρώτο τρίμηνο του 2020. Για ποιο λόγο αυτό, να το εξηγήσουμε καλά στον κόσμο που μας βλέπει; Για το πρώτο τρίμηνο του 2020, η Ελλάδα συναντήθηκε με την πανδημία τέλος Φεβρουαρίου, όταν η πρώτη μας απόφαση ήταν τα καρναβάλια στην Πάτρα και η απαγόρευσή τους και, κυρίως, μέσα στο Μάρτιο, όταν 13 Μαρτίου πήραμε την απόφαση για το πρώτο lockdown.

 O Ιανουάριος και ο Φεβρουάριος, όμως, ήταν δύο κανονικοί μήνες οικονομικής δραστηριότητας, έστω και αρχικά με μία επιφύλαξη λόγω του κύματος πανδημίας που φαινόταν ότι πλησιάζει πια από την Ασία ή από άλλες χώρες της Ευρώπης. Γι’ αυτό και το πρώτο τρίμηνο του 2021 ήταν το καλύτερο τρίμηνο της περσινής χρονιάς. Έκλεισε, τελικά, με τον νέο πίνακα της ΕΛΣΤΑΤ μείον 0,5%, αν θυμάμαι καλά, προς τα κάτω.

 Συγκρίνουμε, λοιπόν, το καλύτερο τρίμηνο του 2020 με ένα τρίμηνο του 2021, που ξεκινήσαμε με καραντίνα και που δεν δούλεψε καθόλου το εμπόριο. Το εμπόριο δούλεψε μόνο με click away αυτό το τρίμηνο, δεν είχε ανοικτό κατάστημα, κανονικά, ούτε μία μέρα, το πρώτο τρίμηνο του 2021 και βρισκόμασταν με κλειστή την εστίαση όλο το πρώτο τρίμηνο του 2021 και με όλα τα περιοριστικά μέτρα όλου του πρώτου τριμήνου του 2021.

Άρα, η σύγκριση του πρώτου τριμήνου του 2020, που Ιανουάριο, Φεβρουάριο έχουμε φυσιολογική ζωή και από τις 13 Μαρτίου καραντίνα, με το πρώτο τρίμηνο του 2021, που ζήσαμε σε καραντίνα και τους τρεις μήνες, προφανώς, θα οδηγούσε σε μεγάλη ύφεση το 2021.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Πόσα χρήματα υπήρχαν το 2021;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πού έκλεινε τελικώς; Στο μείον 2,3%. Εγώ δεν θα σπεύσω να αναθεωρήσω την πρόβλεψή μας για το τι θα κάνουμε το 2021 τελικά. Θα θελήσω να δω και το δεύτερο τρίμηνο πώς θα πάει, για να τοποθετηθώ με μεγαλύτερη ασφάλεια. Σίγουρα, πάντως, η αλλαγή αυτού του πρώτου τριμήνου, σε τόσο μεγάλο βαθμό, προοιωνίζει πολύ μεγαλύτερο δείκτη οικονομικής ανάπτυξης για το 2021 από το προβλεπόμενο 3,6%. Πού οφείλεται, όμως, η πολύ μεγάλη διαφορά; Τι είναι αυτό που έκανε την πολύ μεγάλη διαφορά, επί τω θετικώ, του πρώτου τριμήνου του 2021; Ότι σε έναν δείκτη, σε επενδύσεις παγίου κεφαλαίου, δηλαδή σε επενδύσεις, η Ελλάδα αυξήθηκε από το πρώτο τρίμηνο του 2020 στο πρώτο τρίμηνο του 2021 συν 8,6%. Είναι η υψηλότερη επίδοση στην Ε.Ε.. Το αποτέλεσμα είναι ακόμα πιο εντυπωσιακό, γιατί αν μετρήσεις τον δείκτη επενδύσεων παγίου κεφαλαίου από τρίμηνο σε τρίμηνο, δηλαδή από το τελευταίο τρίμηνο του 2020 στο πρώτο τρίμηνο του 2021, η Ελλάδα μας είχε αύξηση συν 3%. Ξέρετε πόσο ήταν στον αντίστοιχο δείκτη η αύξηση της Ευρωζώνης; Συν 0,2%.

Ξέρετε πόσο ήταν στον αντίστοιχο δείκτη η αύξηση της Ευρωζώνης; Συν 0,2%. Πόσο ήταν η αύξηση όλης της Ευρωπαϊκής Ένωσης; Συν 0,8. Πόσο ήταν η αύξηση της Ελλάδας; Συν 3. Αυτό θα πει εφαρμοσμένη τέχνη. Ότι αυτά που, τελικώς, ψηφίζουμε εδώ, έχουν επίπτωση στη ζωή των ανθρώπων, που ρωτήσατε. Γιατί αυτές οι επενδύσεις τι είναι; Είναι θέσεις εργασίας, είναι καινούρια μηχανήματα παραγωγής, είναι καινούρια εργοστάσια, καινούρια καταστήματα, είναι καινούριοι χώροι δουλειάς. Αυτό είναι οι επενδύσεις και σε αυτό, όσο κι αν θέλετε να μεμψιμοιρήσετε, πήγαμε πάρα πολύ καλά.

Το δεύτερο τρίμηνο σε αυτό, επειδή τα παρακολουθώ, είναι η αρμοδιότητά μου, σας διαβεβαιώ ότι πάμε ακόμα καλύτερα.

Το τρίτο τρίμηνο, τώρα, το οποίο έχει και ένα μεγαλύτερο ενδιαφέρον, πιστεύω με αυτά που βλέπω από στρατηγικές επενδύσεις, που εγκρίνουμε και, κυρίως, τις αιτήσεις για να ξεκινήσουν έργα στον τομέα της ενέργειας, θα έχουμε, ίσως, κι ακόμα μεγαλύτερη έκπληξη.

Οφείλω, βέβαια, να πω για το δεύτερο τρίμηνο ότι δύο μεγάλα εμβληματικά έργα, ίσως τα δύο πιο πολυδιαφημισμένα επενδυτικά έργα που έχουμε ακούσει στην Ελλάδα τα τελευταία χρόνια, επιτέλους πήραν μπρος. Αναφέρομαι στο Ελληνικό - για το οποίο θα κάνω μια ειδικότερη αναφορά - και στην Αφάντου στη Ρόδο. Θέλω να υπενθυμίσω ότι και τα δύο αυτά έργα ήταν σύλληψη και αρχική συμφωνία και αρχικός διαγωνισμός της Κυβερνήσεως Νέας Δημοκρατίας/ΠΑΣΟΚ με τότε Πρωθυπουργό τον Αντώνη Σαμαρά. Και η πρώτη σύμβαση για το Ελληνικό και ο διαγωνισμός έγινε επί Αντώνη Σαμαρά και για την Αφάντου ο διαγωνισμός ΤΑΙΠΕΔ έγινε επί Αντώνη Σαμαρά. Όμως, έμπλεξαν και τα δύο στα περίφημα «γρανάζια» της ελληνικής γραφειοκρατίας.

Θυμάμαι ακόμα τον Πάνο τον Καμμένο, αγαπητέ κύριε Κατρίνη, στο προηγούμενο Κοινοβούλιο, που είχε εξαγγείλει την Αφάντου. Πήγαινε με ένα ελικόπτερο εκεί και την έβλεπε 7, 8, 10, 12 φορές. Ο κ. Καμμένος για δύο επενδύσεις μίλαγε συνέχεια εδώ, για την Αφάντου και για την Κασσιόπη. Έφυγαν 5 χρόνια, ούτε η Αφάντου είχε ξεκινήσει ούτε η Κασσιόπη. Η Κασσιόπη έχει ξεκινήσει από πέρυσι το καλοκαίρι και προχωράει.

Πάμε στο Ελληνικό. Τώρα πια να μου πείτε για το Ελληνικό. Όπως γνωρίζετε, πολλές φορές το είπα, αλλά έφερα και τα 700 εκατομμυριάκια. Εσείς πολλές φορές το είπατε, 5 χρόνια μείνατε, 700 εκατομμυριάκια δεν πήρατε. Άρα, λοιπόν, είπαμε ότι η πολιτική είναι εφαρμοσμένη τέχνη. Την επομένη Παρασκευή η εταιρεία LAMDA καταβάλλει στο Ελληνικό Δημόσιο τα 300 εκατομμύρια - το λέω, γιατί ο κ. Βελόπουλος είχε αγωνία στην προηγούμενη ομιλία - και καταθέτει και την εγγυητική επιστολή των 340. Αυτό, αγαπητοί, έγινε επί Κυβερνήσεως Κυριάκου Μητσοτάκη και θα πρέπει να μιλήσω εδώ για τον εαυτό μου, γιατί σε μένα ανετέθη, τότε, η αρμοδιότητα και επί Υπουργίας Αδώνιδος Γεωργιάδου με όλους τους συναρμοδίους, φυσικά, Υπουργούς, κυρίως τον Χρήστο Σταϊκούρα και όλους τους άλλους και θα κάνω ειδική και ονομαστική αναφορά στον Νίκο Παπαθανάση, ήταν το δεξί μου χέρι εδώ, το κάναμε αυτό μαζί.

Πάντως, έγινε. Παραδίδεται το έργο. Ξεκινάει το έργο, παίρνει το ελληνικό δημόσιο τα λεφτά. Σταματήστε να είστε μεμψίμοιροι. Η μεμψιμοιρία δεν φέρνει ψήφους και δεν κάνει καλό στη ζωή. Σε βάζει στο περιθώριο, είσαι γκρινιάρης, «γκρίζος». Να έχετε μεγαλοφροσύνη. Αυτή η Κυβέρνηση τα κατάφερε και το έργο ξεκινάει.

Το ίδιο έγινε και στη Ρόδο, όπου προ τριών ημερών κατετέθη η εγγυητική επιστολή στο ΤΑΙΠΕΔ και παρέλαβε ο επενδυτής και προχωράει και το έργο στην Αφάντου.

Άρα, εμείς αναλάβαμε να ξεμπλοκάρουμε το Ελληνικό. Πέρυσι μπήκαν οι μπουλντόζες και το χωράφι έγινε χέρσο και μπορούν, πλέον, να ξεκινήσουν άμεσα τα έργα της Εταιρίας LAMDA, 25 Ιουνίου μεταβιβάζονται τα μερίδια της Ελληνικό Α.Ε. και καταβάλλονται στο ελληνικό δημόσιο τα χρήματα. Από εκεί και πέρα είναι θέμα της εταιρείας. Έχω πληροφορηθεί ότι μέσα στον Ιούνιο ξεκινούν τα κατασκευαστικά έργα. Η Αφάντου ξεμπλόκαρε με τον τρόπο που σας είπα, η Κασσιόπη χτίζεται, ήδη, από πέρσι το καλοκαίρι. Ό,τι αναλάβαμε, έχει τελειώσει. Χθες είχαμε ένα πολύ ευχάριστο νέο, τις επενδύσεις των συν 125 εκατομμυρίων από την Εταιρεία Παπαστράτος, που είναι άλλο ένα καλό νέο για την ελληνική οικονομία.

Κλείνω - για να μη φανεί ότι το αποφεύγω - με τα δάνεια των Κομμάτων. Το λέει και ο φίλος μου, ο κ. Γιαννούλης. Το «φίλος μου» το λέω περιπαικτικά, γιατί ούτε εχθροί είμαστε, απλώς δεν είμαστε αρκετά φίλοι. Έθεσε, πάλι, αυτό το θέμα με το γνωστό στεντόρειο ύφος του ΣΥΡΙΖΑ. Θεωρώ ότι όλο αυτό που κάνετε, είναι η μεγαλύτερη υποκρισία ever.

 Είναι υποκρισία και per se, δηλαδή το να το λέει ο ΣΥΡΙΖΑ, είναι υποκρισία, όμως, και εν γένει. Ως το per se, ως το επί του θέματος δηλαδή, είναι υποκρισία, γιατί ο ΣΥΡΙΖΑ ο ίδιος, ως Συνασπισμός, είχε αιτηθεί διαγραφή δανείων και έλαβε. Είναι δυνατόν ένα κόμμα που στηρίζει την οικονομική του ύπαρξη…

**ΧΡΗΣΤΟΣ ΓΙΑΝΝΟΥΛΗΣ:** Πόσα χρήματα;

 **ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** 178 εκατομμύρια δραχμές.

 **ΧΡΗΣΤΟΣ ΓΙΑΝΝΟΥΛΗΣ:** Σε ευρώ;

 **ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξαναλέω, είπαμε επί της αρχής. Το ένα ευρώ, αν σου διαγράψει η τράπεζα, επί της αρχής έχεις δεχτεί τη διαγραφή. Το επιχείρημα ότι δεν μπορεί να υπάρξει διαγραφή χρεών από τράπεζα σε κόμμα μπορεί να το λένε όλα τα κόμματα της Βουλής και όλα τα κόμματα του πλανήτη πλην ενός, του ΣΥΡΙΖΑ. Γιατί είναι το μόνο κόμμα που έχει λάβει διαγραφή χρέους από τράπεζα. Άρα, δεν μπορεί να λέει ότι αυτό δεν γίνεται.

Τώρα, επειδή εγώ είμαι 48 προς τα 49, το λέω για τους νεότερους που μας παρακολουθούν, και επειδή έχω ζήσει επί δραχμής, θα ήθελα να σας πω, για να ακουστεί, 178 εκατομμύρια δραχμές ήταν πολλά λεφτά τότε. Πολλά λεφτά. Καθόλου λίγα δεν ήταν. Και για ένα κόμμα σαν τον Συνασπισμό πάμφτωχο, ήταν υπερβολικά πολλά λεφτά. Αν αυτά τα λεφτά δεν είχαν διαγραφεί και είχαν μείνει στο χρέος του ΣΥΡΙΖΑ, σήμερα ο ΣΥΡΙΖΑ θα χρώσταγε όσα η Ν.Δ και το ΠΑΣΟΚ. Άρα, ο μόνο λόγος που δεν χρωστάτε, είναι γιατί σας τα διέγραψαν. Άρα, μη μιλάτε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Γιαννούλη, σας παρακαλώ πολύ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πάμε, τώρα, στο βασικό πολιτικό επιχείρημα. Είναι δυνατόν την ώρα που ισχύει ο νέος πτωχευτικός και που παίρνουν τα σπίτια του κόσμου, η Ν.Δ. - και το ΠΑΣΟΚ προφανώς - να δέχεται να υπάρχει το χρέος των 340 εκατομμυρίων; Εδώ είναι, πλέον, η πλήρης υποκρισία, η απόλυτη υποκρισία. Γιατί ο νέος πτωχευτικός, που έχω πει εκατό χιλιάδες φορές είναι φανταστικός νόμος και είναι η εισαγωγή στην Ελλάδα της δεύτερης ευκαιρίας, όταν κάποιος χρωστάει στις τράπεζες, δεν λέω για τα κόμματα τώρα, λέω για τους συμπολίτες μας και για τις επιχειρήσεις, και δεν έχει περιουσιακά στοιχεία να εκτελέσει η τράπεζα, τι γίνονται αυτά τα χρέη, κύριε Γιαννούλη, με τον νόμο για όλους τους συμπολίτες; Διαγράφονται. Και διαγράφονται χωρίς καμία ποινή και υπαγωγή στο καθεστώς της δεύτερης ευκαιρίας.

**ΧΡΗΣΤΟΣ ΓΙΑΝΝΟΥΛΗΣ:** Με όλον το σεβασμό, δεν είναι έτσι.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Διαγράφονται. Εγώ το λέω για να καταλάβει ο κόσμος τι γίνεται, και πείτε εσείς ό,τι θέλετε. Αν δεν έχεις περιουσιακό στοιχείο να εκτελέσει η τράπεζα, διαγράφονται και μπαίνει σε μία τριετή περίοδο, που παρακολουθούνται τα εισοδήματά σου και μετά και την τριετή περίοδο «άντε γεια». Αυτό λέει ο πτωχευτικός νόμος.

Πάμε, τώρα, στα δάνεια, για να ακούσει, επιτέλους, ο ελληνικός λαός. Έχει πληρώσει η Νέα Δημοκρατία τα δάνειά της - και σας τα λέω ως Αντιπρόεδρος της Νέας Δημοκρατίας, που το έχω ψάξει. Η Νέα Δημοκρατία έχει λάβει δάνεια, την τελευταία φορά που είδα, 130 εκατομμύρια - όχι τα χρόνια του Μητσοτάκη. Η Νέα Δημοκρατία δεν έχει πάρει δάνειο από το 2010. Αλλά να δεχθούμε την ευθύνη όλης της Νέας Δημοκρατίας συλλογικά. Να το δεχθώ, καμία αντίρρηση. Από το 2010 δεν έχει πάρει ένα ευρώ δάνειο. Πόσα δάνεια πήρε σε κεφάλαιο, που λέτε ότι τα χρήματα του ελληνικού λαού θα χαθούν, που και αυτό είναι ψευδές; 130 εκατομμύρια ευρώ. Πόσα χρήματα έχει πληρώσει η Νέα Δημοκρατία; Πάνω από 182 εκατομμύρια.

**ΧΡΗΣΤΟΣ ΓΙΑΝΝΟΥΛΗΣ:** Πόσα χρωστάει είναι το θέμα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τα χρέη είναι οι τόκοι. Είναι τα λεγόμενα «πανωτόκια» που μπαίνουν σε ένα χρέος και ανακεφαλαιοποιούνται συνεχώς, όταν τα χρήματα που βάζεις δεν καλύπτουν το τοκοχρεολύσιο. Γιατί αυξάνεται διαρκώς το χρέος της Νέας Δημοκρατίας; Διότι τα χρήματα που δίνουμε, που είναι η κρατική επιχορήγηση που αναφέρατε, δεν καλύπτουν το σύνολο αυτού του τοκοχρεολυσίου ούτε και μπορούν να το καλύψουν.

Γιατί τα δύο κόμματα χρεοκόπησαν στην πραγματικότητα, κύριε Γιαννούλη; Διότι έπαιρναν 30 εκατομμύρια κρατική επιχορήγηση μέχρι το 2010 και ψήφισαν τα δύο αυτά κόμματα στη Βουλή, στα πλαίσια του πρώτου μνημονίου, να παίρνουνε 4. Κάθε ένας που είχε εισόδημα 30 και γίνονται 4, αποκλείεται μετά να μη χρωστάει. Είναι τόσο απλό.

 Άρα, όλα αυτά που λέτε είναι φτηνός λαϊκισμός όσον αφορά το τελευταίο λαϊκίστικο επιχείρημα.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, ακούει ο κόσμος.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ο κόσμος μάς ψήφισε γνωρίζοντας πόσα χρωστάμε.

**ΧΡΗΣΤΟΣ ΓΙΑΝΝΟΥΛΗΣ:** Υπάρχει ισονομία σε αυτόν τον τόπο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ακούστε, κύριε Γιαννούλη, επειδή με προκαλείτε διαρκώς. Όταν πήγαμε στις εκλογές, εγνώριζε ο κόσμος ότι χρωστάει η Νέα Δημοκρατία 300 εκατομμύρια;

**ΧΡΗΣΤΟΣ ΓΙΑΝΝΟΥΛΗΣ:** Δεν το γνώριζε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι και δεν το γνώριζε. Επί ΣΥΡΙΖΑ μέχρι και νόμο φέρατε, για να πάνε φυλακή οι διαχειριστές των κομμάτων.

Εμένα, ως υποψήφιο Πρόεδρο της Δημοκρατίας, μου παίζατε ένα βίντεο, που με είχαν ρωτήσει για τα χρέη της Νέας Δημοκρατίας και το βίντεο αυτό το είχε παίξει ο ΣΥΡΙΖΑ σε σποτ του, το έχει βάλει «Η ΑΥΓΗ» mot a mot, λέξη, λέξη, πενήντα φορές σε άρθρο.

Αρά, μη μου λέτε ότι αυτοί που μας ψήφισαν δεν ήξεραν ότι χρωστάμε. Η απάντηση είναι ότι το ήξεραν. Τελείωσε η κουβέντα. Δεν μπορώ να ακούω παραλογισμούς.

Άρα, είναι προφανές ότι όλη αυτή η εκστρατεία προπαγάνδας για τα χρέη των κομμάτων κατά του Κυριάκου Μητσοτάκη, ο οποίος δεν έχει πάρει μισό ευρώ δάνειο από τράπεζα, δεν είναι παρά φτηνός λαϊκισμός, για να τελειώνουμε.

**ΧΡΗΣΤΟΣ ΓΙΑΝΝΟΥΛΗΣ:** Στην «ταμπακέρα» θα πληρώσετε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η πρόταση να πληρώνουν οι Βουλευτές θα είχε ενδιαφέρον να το ζητήσουμε, εάν, βεβαίως, λέγαμε να πληρώνουν οι Βουλευτές των κομμάτων την εποχή που τα πήρανε.

Γιατί όπως παρακολουθήσαμε στη Βουλή την περασμένη εβδομάδα, κύριε Γιαννούλη, εδώ έγινε και το αμίμητο. Δύο γενικοί γραμματείς πρώην του ΠΑΣΟΚ, η κυρία Μαριλίζα Ξενογιαννακοπούλου και κ. Ραγκούσης, έκαναν ερώτημα για τα δάνεια του ΠΑΣΟΚ. Δηλαδή, η κυρία Μαριλίζα Ξενογιαννακοπούλου και κ. Ραγκούσης ερώτησαν το ΠΑΣΟΚ, γιατί χρωστάει τα δάνεια που πήραν η Μαριλίζα Ξενογιαννακοπούλου και ο Ραγκούσης.

Και ξέρετε ποιο ήταν το επιχείρημα της κυρίας Ξενογιαννακοπούλου στη Βουλή; Ο Γενικός Γραμματέας δεν είχε αρμοδιότητα επί των οικονομικών του κόμματος.

Τι είχε αρμοδιότητα ο Γενικός Γραμματέας στη Χαριλάου Τρικούπη, κύριε Κατρίνη, να φέρνουν τον καφέ στον Πρόεδρο;

Γιατί οικονομική κατάσταση σε κόμμα, χωρίς υπογραφή Γενικού Γραμματέα - έχω κάνει Γενικός Γραμματέας στον Λαϊκό Ορθόδοξο Συναγερμό - δεν γίνεται εκ του νόμου.

Άρα, λοιπόν, για να τελειώνει η πλάκα. Όλη αυτή η πολιτική υποκρισία, που πήρατε όλους τους «πασόκους» στο ΣΥΡΙΖΑ και ξαφνικά οι «πασόκοι» που έπαιρναν τα δάνεια επί ΠΑΣΟΚ στο ΠΑΣΟΚ, μας ρωτάνε, γιατί δεν πληρώνουν οι Βουλευτές τα δάνεια των κομμάτων, που φύγανε, αυτό πάει πάρα πολύ. Αυτό δείχνει το μέγεθος της πολιτικής σας υποκρισίας.

Θα βάλετε την κυρία Μαριλίζα Ξενογιαννακοπούλου και τον κ. Γιάννη Ραγκούση και τον κ. Παναγιώτη Κουρουμπλή και όλους αυτούς να πληρώσουν και μετά θα έρθετε να πείτε στους Βουλευτές της Νέας Δημοκρατίας «κύριε, σταματήστε τον λαϊκισμό».

**ΧΡΗΣΤΟΣ ΓΙΑΝΝΟΥΛΗΣ:** Θέλετε να φέρουμε τον Χριστοφοράκο;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Συγνώμη, κύριε Πρόεδρε, που πήραν τόση ώρα τον λόγο, αλλά επειδή τους ακούω κάθε μέρα να λένε τα ιδία, φτάνει πια στον παραλογισμό.

Χαίρομαι που ψηφίζεται το νομοσχέδιο και από τον ΣΥΡΙΖΑ. Πάμε μπροστά να φτιάξουμε την Ελλάδα και αφήστε τον λαϊκισμό επιτέλους πίσω, μας κάνει κακό, κάνει κακό στην Ελλάδα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Υπουργό.

Κύριε Κατρίνη, σας δίνω τον λόγο, γιατί το θέλει ο κ. Υπουργός.

 **ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Εγώ θεωρώ λυπηρό το γεγονός σε ένα νομοσχέδιο, στο οποίο θα έπρεπε να συμφωνούμε και συμφωνούμε, γιατί είναι προς όφελος της χώρας και της οικονομίας, να καταλήγει η συζήτηση σε αυτό το επίπεδο.

Όμως, επειδή έγινε αναφορά από τον κ. Υπουργό, ως μη όφειλε...

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Προκλήθηκε ο κ. Υπουργός, κύριε Κατρίνη, προκλήθηκε.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Για τα θέματα διαχείρισης του ΠΑΣΟΚ, υπήρχε απάντηση στη σχετική αναφορά από τον Γραμματέα της Κοινοβουλευτικής Ομάδας, όπου αναδεικνύεται, πλέον, το ηθικό ζήτημα του πώς δύο Γραμματείς, που σήμερα είναι σε έναν χώρο ή κάποιος Γραμματέας που είναι και στη Ν.Δ. σήμερα, κύριε Πρόεδρε και κύριε Υπουργέ, πώς νομιμοποιούνται να ζητούν για το παρελθόν να υπάρχει αναζήτηση ευθύνης και δεν αναλαμβάνουν τη δική τους ηθική ευθύνη. Και θεωρώ ότι αυτή η συζήτηση, που προκαλείται σκοπίμως για να αποπροσανατολίσει την κοινή γνώμη από τα πραγματικά προβλήματα, κάποια στιγμή θα αξιολογηθεί από τους πολίτες, χωρίς αυτό να σημαίνει ότι όλα αυτά, τα οποία είπε ο κ. Υπουργός, για τον Πτωχευτικό ή τους παραλληλισμούς, απηχούν στην πραγματικότητα. Δηλαδή, κάποια στιγμή, αυτή η συζήτηση πρέπει να πάει σε ένα σοβαρό πλαίσιο και όχι να έχουμε αυτόκλητους συνηγόρους σε αυτήν την αίθουσα από άλλα κόμματα. Δεν το χρειαζόμαστε. Δεν το ζητήσαμε ποτέ. Εμείς ικανοποιούμε τα δάνειά μας σήμερα με «αίμα», κύριε Πρόεδρε, - και το λέω στην κυριολεξία - και η Κοινοβουλευτική Ομάδα και το Κίνημα Αλλαγής, ως συνέχεια του ΠΑΣΟΚ, και κάποια στιγμή να μιλήσουμε επί της ουσίας της πολιτικής και όχι να γυρίζουμε μονίμως στο παρελθόν, γιατί κάποιοι νομίζουν ότι αυτό το πράγμα μπορεί να τους συμφέρει μόνο για δημιουργία εντυπώσεων. Ευχαριστώ πολύ.

 **ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Κατρίνη.

Σας ευχαριστώ πολύ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ.: Ανδριανός Ιωάννης, Βασιλειάδης Βασίλειος, Γιόγιακας Βασίλειος, Δούνια Παναγιώτα (Νόνη), Ράπτη Ελένη, Χειμάρας Θεμιστοκλής (Θέμης), Σαρακιώτης Ιωάννης, Κατρίνης Μιχαήλ, Δελής Ιωάννης, Βιλιάρδος Βασίλειος και Λογιάδης Γεώργιος.

Τέλος και περί ώρα 13:40΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**